qundao/data-zh-poetry huggingface dataset:
送圓侍者
作者：釋月磵
朝代：宋

香林侍雲門，閲十八寒暑。
剛把野狐涎，涴却所衣褚。
汝侍吾筆硯，我元無一語。
乃以羊角峰，蘸竭東湖水。
學本無止法，猶海深無底。
斥鷃從卑飛，大鵬九萬里。
送妙達往浙
作者：釋月磵
朝代：宋

逸汝短句意不盡，送汝長句無可寫。
不長不短賦一篇，適值今朝忙不暇。
臨別草草笑與言，真箇參禪忘晝夜。
一回參到無參處，猶是上宿道傍舍。
吳越青山千萬重，揀箇鉢囊何處挂。
娘生兩眼驀然開，方信山僧真可駡。
送富侍者入京
作者：釋月磵
朝代：宋

灼然要敵王公富，捱到無錐卓地時。
萬里秋空雙眼豁，不知身在御樓西。
送屷侍者見雪岩
作者：釋月磵
朝代：宋

仰山作夢夢未醒，噡語如今轉更喬。
識得渠儂窮伎倆，跨門先倒用藤條。
送彥侍者
作者：釋月磵
朝代：宋

瑞陽俊彥彥侍者，貌山澤癯語灑灑。
訪我東湖竹邊寺，爲言來自遠公社。
殷勤載覓贈行語，有語非語筆難寫。
渾崙一句持贈君，不可取兮亦非捨。
歸見溪邊老菸菟，當機有掌休便打。
免教臭口向人開，道汝又捋虎鬚也。
送恢侍者
作者：釋月磵
朝代：宋

覓安心法沒來由，獃立庭前雪到腰。
祇好別行條活路，看廬山看浙江潮。
送才首座·其一
作者：釋月磵
朝代：宋

冤家別去幸相疎，不擬重來膽氣粗。
三十烏藤不輕恕，也知年老覺心孤。
送才首座·其二
作者：釋月磵
朝代：宋

海國山山叫子規，不知何處卸征衣。
拳頭自是娘生底，莫向諸方肋下揮。
送曇昱姪禮拜浄慈愚極老叔
作者：釋月磵
朝代：宋

汝今別我去行脚，聽我殷勤重告汝。
人身難得今已得，直須著意明自己。
只今叢林未寂寥，四海一翁老愚叔。
惠日峯前九拜時，照顧粗拳當面築。
白髮盈顛七十翁，期汝有成志超越。
爲報江海幾故人，晚年富貴一磯雪。
送欽禪人遊嶽
作者：釋月磵
朝代：宋

雪峰不登嶽，辛苦事參訪。
虛空開笑口，猿鶴增悲悵。
我昔乘天風，絕頂倚藤杖。
羣山如子來，萬境供一望。
至今清夜夢，吟嘯煙雲上。
道人膽氣粗，一葉吞湘浪。
欲識活祖師，告君語非妄。
綠苔裹斷磚，便是南岳讓。
送琇上人
作者：釋月磵
朝代：宋

楖栗橫肩犯曉寒，倚天青即是廬山。
上人幸有娘生脚，直到高高頂𩕳間。
送福上人
作者：釋月磵
朝代：宋

禪欲參兮道欲學，莫負娘生一雙脚。
培塿不足登，蹄涔應易涸。
觀水須觀百千溟渤之鉅海，登山須登萬丈嵩華之喬嶽。
高高高無極，深深深無底。
一回見得親，冥鴻千萬里。
送竺源合侍者
作者：釋月磵
朝代：宋

佛道實幽遠，未易可窺測。
著眼朕非先，猶鬲恒沙國。
一切俱放下，百不會不知。
只在鼻笑頭，元不鬲絲厘。
吾道今如何，秋風落葉多。
滿手握春風，吹醒冰霜柯。
送肅庵長老歸北
作者：釋月磵
朝代：宋

倒跨金獅別五臺，峨嵋廬嶽眼中埃。
袖藏小白花歸去，人道親提東海來。
送舜禪往廬山
作者：釋月磵
朝代：宋

行脚須具行脚眼，當以前輩爲標格。
近來叢席說廬山，禪子競趨不吳越。
汝今直往虎侯溪，一香三拜依位立。
棒如雨點打將來，當下知歸方是行脚事云畢。
送親宗古住西山崇報·其一
作者：釋月磵
朝代：宋

滿天花雨忽毿毿，定起閑將鼻觀參。
却是西山山下寺，古薇枝上綻優曇。
送親宗古住西山崇報·其二
作者：釋月磵
朝代：宋

法道如今危未危，老眸近覺淚霑頤。
期君硬著腕頭力，一髮千鈞在此時。
送辨藏主
作者：釋月磵
朝代：宋

老眼正昏明，喜見哥寧馨。
吐語{釒得}璆玕，秀發禪林英。
斯道猶大厦，頹焉欲傾阤。
獨支期敏手，毋擅立壑美。
大鵬一擧九萬里。
送遜禪人
作者：釋月磵
朝代：宋

楚天空闊鴈橫秋，揚示二千年話頭。
閃電光中如不薦，滿蓬烟雨上孤舟。
送鵝湖鋔侍者
作者：釋月磵
朝代：宋

笑穿無耳破芒鞋，賜得高低百丈摧。
月磵有拳當贈汝，只今忙甚別時來。
進無止
作者：釋月磵
朝代：宋

灼然大道如大海，浩無涯涘深無底。
摐摐萬有資之生，生生不已由茲始。
飲者大小隨所量，隨量滿足皆厭喜。
有人直欲探其源，得其源矣進無止。
若從涓滴識全潮，方信萬波元一水。
道者化栽樹
作者：釋月磵
朝代：宋

倒握仰山鍬在手，掀翻大地覓知音。
縱饒濟北陰凉樹，入土也須三尺深。
達此宗
作者：釋月磵
朝代：宋

若論此道若須彌，根四部洲高無極。
日月循環無晝夜，毗嵐縱作無變易。
欲達此宗須造顛，徧參閩楚幾山碧。
一回見得親，萬疊巍峨只卷石。
達磨贊
作者：釋月磵
朝代：宋

開口觸著梁王諱，擧步踏翻揚子江。
比似者般底麤行，西天東土更無雙。
鏡清塔
作者：釋月磵
朝代：宋

阿師活葬此江臯，障却錢塘幾度潮。
可是髑髏乾不盡，蛙聲依舊響春宵。
雕匠羌若正
作者：釋月磵
朝代：宋

古汗有敏匠，能作諸佛像。
有相皆是妄，無相之中有真相。
雪溪塔
作者：釋月磵
朝代：宋

六月炎天飛片雪，山河大地冷凄凄。
三年祇道消融盡，凍合侯家水一溪。
順維那歸仰山
作者：釋月磵
朝代：宋

近日傳聞小釋迦，恣施瞎棒與盲枷。
再參通我一轉語，春至山山桃自花。
題丹霞燒木佛圖
作者：釋月磵
朝代：宋

丹霞燒木佛，義出豐年。
院主眉須墮，彩奔齪家。
法海浪平春晝永，戲將老手拔鯨牙。
題可長老壽塔
作者：釋月磵
朝代：宋

汝今未老早安排，窣堵波從此地開。
勝處笑曾舒老眼，好一矗矗送青來。
偈三首·其一
作者：釋有權
朝代：宋

黑漆崑崙把釣竿，古帆高掛下驚湍。
蘆花影裏弄明月，引得盲龜上釣船。
偈三首·其三
作者：釋有權
朝代：宋

禪禪，無黨無偏。
迷時千里隔，悟在口皮邊。
偈三首·其二
作者：釋有權
朝代：宋

今朝結却布袋口，明眼衲僧莫亂走。
心行滅處解翻身，噴嚏也成師子吼。
旃檀林，任馳驟。
剔起眉毛頂上生，剜肉成瘡露家醜。
頌古十一首·其一
作者：釋有權
朝代：宋

石上栽花分外奇，枝頭春色暗芳菲。
馨香徧界無人嗅，一任狂風取次吹。
頌古十一首·其一〇
作者：釋有權
朝代：宋

揭大夔鼓噪紅塵，徧地刀鎗解出身。
結角羅紋隨處入，銀山鐵壁是通津。
頌古十一首·其一一
作者：釋有權
朝代：宋

黑雲當午蔽清虛，白雨翻空失畫圖。
雨過雲收山色凈，趙州東壁掛葫蘆。
頌古十一首·其七
作者：釋有權
朝代：宋

我脚何似馿脚，踏著趙州略彴。
驚得迦葉皺眉，文殊却打無著。
頌古十一首·其三
作者：釋有權
朝代：宋

衣錦還鄉人盡見，長時富貴許誰知。
無言童子呵呵笑，贏得風光滿面歸。
頌古十一首·其九
作者：釋有權
朝代：宋

佛手馿脚生緣，浩浩叢林盛傳。
直饒一穿穿却，未免十萬八千。
頌古十一首·其二
作者：釋有權
朝代：宋

秀才覓火和烟得，長沙賣石著雲饒。
欲知千佛居何土，贏得詩禪價轉高。
頌古十一首·其五
作者：釋有權
朝代：宋

萬鈞之弩射何人，箭未離弦已喪身。
带累盲龜失浮木，欲來火裏透金塵。
頌古十一首·其八
作者：釋有權
朝代：宋

人人有箇生緣，男兒氣宇衝天。
若是爭田競地，我即喚死如眠。
頌古十一首·其六
作者：釋有權
朝代：宋

我手何似佛手，二八恰恰十九。
年尾算到年頭，家內一錢無有。
頌古十一首·其四
作者：釋有權
朝代：宋

瀲瀲灧灧水光浮，不見孤帆不見舟。
斜陽欲落未落處，盡是離人今古愁。
臨終詩
作者：釋有規
朝代：宋

讀書已覺眉棱重，就枕方欣骨節和。
睡起不知天早晚，西窗殘日已無多。
寄陳聘君體常
作者：釋有需
朝代：宋

拂石跏趺樹影寬，定回霜月照人寒。
此時況味誰知得，寫與秋藤居士看。
石門歌
作者：釋有需
朝代：宋

吾結草菴蔡溪側，四顧峰巒皆峭壁。
石門千仞鎖天津，來者欲登那措足。
住此庵中是何緣，不詩不頌亦不禪。
饑來苦菜和根煮，疊石爲床困即眠。
日照諸峰陰羃羃，負暄孤坐情何適。
馴伏珍禽趁不飛，猨猱捫我衣中蝨。
閑搘瘦筇六七尺，山行野步扶危力。
披雲入草不辭勞，逢人打破修行窟。
或停松，或坐石，靜聽溪泉漱鳴玉。
源深洞邃來不休，聲聲奏盡無生曲。
雜羽流商誰辨的，五音六律徒敲擊。
有時乘興上高峰，大笑狂歌天地窄。
詠魚籃觀音
作者：釋朋
朝代：宋

徒整春風兩鬢垂，子規啼徧落花枝。
龍門上客家家是，錦鯉提來賣與誰。
清明遊玉堂莊
作者：釋朋來
朝代：宋

幾宿青山逐陸郎，清明時節好煙光。
歸穿綠荇船頭滑，醉踏殘花屐齒香。
風急嶺雲飄逈野，雨餘田水落方塘。
不堪吟罷東回首，滿耳蛙聲正夕陽。
偈
作者：釋本
朝代：宋

五峰家風，南北西東。
要用便用，以橛釘空。
偈
作者：釋本
朝代：宋

半在河南半在北，一片虛凝似墨黑。
冷地思量愁殺人，叵耐雲門這老賊。
偈二首·其一
作者：釋本
朝代：宋

清明已過十餘日，華雨闌珊方寸深。
春色惱人眠不得，黄鸝飛過綠楊陰。
偈二首·其二
作者：釋本
朝代：宋

鮑老當年笑郭郎，郭郎舞袖太郎當。
及乎鮑老當場舞，鮑老郎當勝郭郎。
明自己頌
作者：釋本先
朝代：宋

曠大劫來祇如是，如是同天亦同地。
同地同天作麽形，作麽形兮無不是。
見色便見心頌
作者：釋本先
朝代：宋

若是見色便見心，人來問著方難答。
更求道理說多般，孤負平生三事衲。
非風幡動仁者心動頌
作者：釋本先
朝代：宋

非風幡動唯心動，自古相傳直至今。
今後水雲人欲曉，祖師直是好知音。
呈法智大師
作者：釋本如
朝代：宋

處處逢頭路，頭頭是故鄉。
本來成現事，何必更思量。
答無爲居士楊傑
作者：釋本嵩
朝代：宋

情智何嘗異，犬吠蛇自行。
終南的的意，日午打三更。
偈二首·其一
作者：釋本才
朝代：宋

達磨未來，懷藏至寶，頂髻有珠。
達磨既來，卞和刖足，楊朱途窮。
擬議之間，知君罔措。
偈二首·其二
作者：釋本才
朝代：宋

一法有形該動植，百川湍激競朝宗。
昭琴不鼓雲天淡，想像毗耶老病翁。
偈十二首·其一
作者：釋本才
朝代：宋

上封一句，海墨難詮。
牆壁瓦礫，晝夜流傳。
若住聽瑩，鷂子沖天。
偈十二首·其一〇
作者：釋本才
朝代：宋

諸佛放光明，助發真實相。
希有諸比丘，是中無比況。
偈十二首·其一三
作者：釋本才
朝代：宋

秋風浩浩來，芙蓉花半開。
秋風蕭蕭去，黄葉填山路。
大塊本無私，恩威各有遇。
藏頭白海頭黑，明眼衲僧辨不得。
偈十二首·其一二
作者：釋本才
朝代：宋

畫餠不足以充饑，大羹必資於敏手。
浄瓶趯倒，目前贏得大溈山。
鐵鉢擎來，八萬毛孔皆香發。
口吞三世即且置，鐵牛不食連鞭草。
機梭不犯風雲勢，石笋從教劫外抽。
偈十二首·其七
作者：釋本才
朝代：宋

雞鳴丑，一顆圓光明已久。
忽然抖擻起來時，問著依前還漏逗。
還漏逗，擬欲藏身北斗前，應須合掌南辰後。
偈十二首·其三
作者：釋本才
朝代：宋

色本殊質像，聲元異樂苦。
眼耳絕見聞，半夜日輪午。
日輸午，與誰說，休向虛空重釘橛。
烱烱森羅相對看，如浄琉璃含寶月。
無智人前莫說，打汝頭破腦裂。
偈十二首·其九
作者：釋本才
朝代：宋

上無攀仰，下絕已躬。
喚起懷州牛喫禾，捺下益州馬腹脹。
從教天下覓醫人，炙豬左膊上。
奇，奇，是是非非總不知。
夢回瞥起臨明鏡，洎被張公錯畫眉。
偈十二首·其二
作者：釋本才
朝代：宋

當陽不顯迹，文彩未生前。
只箇平常處，壺中別是天。
別是天，唯自到，緩行急行俱蹉過。
紅塵數盡去來人，李白元是癡措大。
偈十二首·其六
作者：釋本才
朝代：宋

智身迥出先天地，大用縱橫不易知。
鼓舞靈源宣衆妙，人間天上仰無爲。
頌古二首·大禪佛參仰山後到霍山。
作者：釋本才
朝代：宋

子陵灘水急如弦，摸得黄魚縮項鯿。
提向市中頻索價，他家不著半分錢。
頌古二首·寶壽開堂，三聖推出一僧。
作者：釋本才
朝代：宋

豐城收寶劍，宇宙識人稀。
不入張華手，焉能別是非。
頌古二首·達磨見梁武帝。
作者：釋本才
朝代：宋

遠泛鯨波入大梁，廓然無聖對君王。
可憐徑寸無人鑑，却與相如依舊藏。
頌古二首·風幡。
作者：釋本才
朝代：宋

指出風幡俱不是，直言心動亦還非。
夜來一片曹溪月，却照儂家舊翠微。
江南麥
作者：釋本真
朝代：宋

江南麥似草離離，胡馬貪青隔岸嘶。
驚得村翁多計較，旋樵桑葦縛疏籬。
賦吳門上元
作者：釋本真
朝代：宋

村翁看了上元歸，正是西樓月落時。
誇道官衙好燈火，不知渾爾點膏脂。
龍游石壁
作者：釋本粹
朝代：宋

巉巖古徑幽，疏林閣秋雨。
小立蘚花寒，江清魚可數。
偈三首·其三
作者：釋本逸
朝代：宋

菜園牆倒晴方築，房店籬穿雨過修。
院宇漏時隨分整，兒孫大小盡風流。
偈三首·其二
作者：釋本逸
朝代：宋

寒原耕種罷，牽犢負薪歸。
此夜一爐火，渾家身上衣。
句·其一
作者：釋本逸
朝代：宋

有時放步東湖上，與僧遥指遠山青。
句·其三
作者：釋本逸
朝代：宋

罥鶴顛崖上，沖天昧米民。
句·其二
作者：釋本逸
朝代：宋

醫王不是無方義，千里蘇香象不回。
偈
作者：釋杲
朝代：宋

歸宗會斬蛇，禾山解打鼓。
萬象與森羅，皆從這裏去。
頌
作者：釋果慜
朝代：宋

南泉提起下刀誅，六臂修羅救得無。
設使兩堂俱道得，也應流血滿街衢。
問詮禪師
作者：釋某
朝代：宋

覿面難逢處，如何顧鑒咦。
乞師垂半偈，免使後人疑。
石𨖷
作者：釋某
朝代：宋

路繞崖懸萬仞頭，檐泉带月幾時休。
箇中撥轉通天竅，人自安閒水自流。
羅隠題詩石
作者：釋某
朝代：宋

峭壁巉巖枕碧溪，昔賢曾過此留題。
一時章句今人憶，萬古聲名與日齊。
山色淺深來白鶴，水光溜瀉漾金雞。
我來弔古尋遺跡，只有漁翁傍石梯。
偈
作者：釋梵卿
朝代：宋

春已暮，落花紛紛下紅雨。
南北行人歸不歸，千林萬林鳴杜宇。
我無家兮何處歸，十方剎土奚相依。
老夫有箇真消息，昨夜三更月在池。
臨終偈
作者：釋梵卿
朝代：宋

五陰山頭乘駿馬，一鞭策起疾如飛。
臨行莫問棲真處，南北東西隨處歸。
偈
作者：釋梵思
朝代：宋

趯翻生死海，踏倒涅槃岸。
世上無活人，黄泉無死漢。
頌古九首·其一
作者：釋梵思
朝代：宋

春有百花秋有月，夏有涼風冬有雪。
若無閑事在心頭，便是人間好時節。
頌古九首·其七
作者：釋梵思
朝代：宋

杈下要分生死路，霍山直拔透重關。
雖然賺我三千里，瞎卻衆生眼萬千。
頌古九首·其三
作者：釋梵思
朝代：宋

一喝非唯三日聾，龍威虎勢也潛蹤。
從前汗馬無人識，只要重論蓋代功。
頌古九首·其九
作者：釋梵思
朝代：宋

臘月二十五，雲門一曲新。
一回聞舉著，笑殺洛陽人。
頌古九首·其二
作者：釋梵思
朝代：宋

喚應尋常誰不曉，及乎按劍總茫然。
分明好個神仙訣，父子從來不許傳。
頌古九首·其五
作者：釋梵思
朝代：宋

摘楊花，摘楊花，打鼓弄琵琶。
昨日栽茄子，今日種冬瓜。
頌古九首·其八
作者：釋梵思
朝代：宋

春雪滿空來，觸處是花開。
不知園裏樹，那箇是真梅。
頌古九首·其六
作者：釋梵思
朝代：宋

婆子幾年尋劍客，趙州勘破有誵訛。
解使不由來富貴，風流何在著衣多。
頌古九首·其四
作者：釋梵思
朝代：宋

黄鶴樓前鸚鵡洲，夕陽西去水東流。
要知諸佛居何處，風葉蕭蕭月滿樓。
三教圖贊
作者：釋梵琮
朝代：宋

六耳不同謀，相看已漏泄。
都來只三人，證龜却成鼈。
者也之乎，無爲寂滅。
養家一般，道路各別。
別不別，掉棒打落天邊月。
偈頌九十三首·其一
作者：釋梵琮
朝代：宋

直進直出，直行直用。
瞥轉玄關，百發百中。
偈頌九十三首·其一〇
作者：釋梵琮
朝代：宋

東山水上行，乾元利貞亨。
誵訛一箇字，才子競頭爭。
偈頌九十三首·其一七
作者：釋梵琮
朝代：宋

安居九十日，閒中滋味長。
幸好一盤飯，何用糝椒薑。
陞堂重舉話，雪上更加霜。
偈頌九十三首·其一三
作者：釋梵琮
朝代：宋

趙州南，石橋北，觀音院裏有彌勒。
祖師遺下一隻履，直至而今覓不得。
趙州老子，信手栽荆棘，當門種蒺蔾。
四方人不到，徒自暗攢眉。
偈頌九十三首·其一九
作者：釋梵琮
朝代：宋

强言一物揚家醜，引得傍觀入座來。
笑裏和盤輕掇轉，七峰岌嶪舞三臺。
偈頌九十三首·其一五
作者：釋梵琮
朝代：宋

打皷槌鑼競上竿，幾人平地足心酸。
七峰有箇安身法，袖手無言冷處看。
看即易，上即難。
搭索上橫身，剎竿上闘走。
驀忽轉身，打箇筋斗。
佛祖當場，各出標手。
微笑因拈華，一時成漏逗。
洞山麻三斤，雲門乾屎橛。
德山入門棒，臨濟入門喝，陽焰何曾止得渴。
衲僧別有條章，今日對衆分雪。
珠稱夜光，劍號巨闕。
偈頌九十三首·其一六
作者：釋梵琮
朝代：宋

仙居多異草，聖地絕凡蹤。
秋風動鱗甲，生蛇化活龍。
偈頌九十三首·其一四
作者：釋梵琮
朝代：宋

世尊拈花，迦葉破顔。
只因學步，失却邯鄲。
斫却庭前樹，放出雲外山。
行人纔眨眼，身在畫圖間。
鳥飛不到處，今古絕躋攀。
洞天人去後，誰解倚欄干。
偈頌九十三首·其七
作者：釋梵琮
朝代：宋

今朝結制，事事超詣。
問訊燒香，衲僧巴鼻。
人事上下，巡堂次第。
無位真人，驀忽噴嚏。
布袋頭結，吉無不利。
偈頌九十三首·其七〇
作者：釋梵琮
朝代：宋

合眼是舊歲，開眼是新年。
新舊交參處，分明在目前。
梅花香噴雪，楊柳冷含煙。
年頭佛法無多子，一句單提妙不傳。
紅日照開銀世界，春風織出錦山川。
偈頌九十三首·其七一
作者：釋梵琮
朝代：宋

千峰頂上披衣坐，百草頭邊是道場。
喝散白雲無一點，赤心片片報君王。
偈頌九十三首·其七七
作者：釋梵琮
朝代：宋

正月已過二月來，百草頭邊次第開。
昨夜東君行正令，無言桃李舞三臺。
偈頌九十三首·其七三
作者：釋梵琮
朝代：宋

山中上元節，天上野雲收。
豁開廣寒殿，清光射斗牛。
姮娥與燈正，耿耿相應酬。
一點難瞞處，燈毬掛樹頭。
籠中看走馬，林下恣閑遊。
吹滅舊紙撚，潑翻投子油。
暗中有路明如日，露柱相逢笑不休。
既能明似鏡，何用曲如鈎。
偈頌九十三首·其七九
作者：釋梵琮
朝代：宋

也大奇，也大奇，住箇庵兒最好嬉。
兩箇兒童忽相打，中間一攧少人知。
却愁騎馬滑，故作泛舟歸。
偈頌九十三首·其七二
作者：釋梵琮
朝代：宋

新年已十日，十日在家鄉。
到家一句子，啞子喫生薑。
眉毛上𨁝跳，鼻孔裡論量。
針小眼大，尺短寸長。
雲霞飛片片，流水自茫茫。
剪斷五色線，補作春衣裳。
知有者全身披搭，不知有者且莫輕狂。
莫莫莫莫，老僧與汝安心方。
雪消春自至，事過心清涼。
偈頌九十三首·其七八
作者：釋梵琮
朝代：宋

詩中有禪，東湖湖上浪滔天，一葉扁舟破曉煙。
禪中有詩，手把烏藤出門去，落花流水不相知。
禪與詩何所爲斷，送二翁出門去，得閑唱箇哩囉囄。
偈頌九十三首·其七六
作者：釋梵琮
朝代：宋

千說萬說，只是一說，春寒秋熱。
千句萬句，只是一句，小出大遇。
兩段不同，收歸上科。
偈頌九十三首·其三〇
作者：釋梵琮
朝代：宋

上方一夜開香積，天曉堂中喫雪團。
信手拈來當面擲，不知誰識爲人寒。
偈頌九十三首·其三一
作者：釋梵琮
朝代：宋

春雪消，春水足。
春風吹起洞天雲，落梅點破蒼苔綠。
言發非聲，色前不物。
百草頭露眼睛，虛空裏揣出骨。
林間衲子樂無爲，曉來唱箇太平曲。
新歲相逢，伏惟萬福。
偈頌九十三首·其三七
作者：釋梵琮
朝代：宋

三世諸佛不知有，顛狂普化翻筋斗。
狸奴白牯却知有，寒拾相逢開笑口。
野干鳴，師子吼。
八兩半斤，十升一斗。
不從他覓，須還自有。
犬不擇家貧，子不嫌母醜。
偈頌九十三首·其三三
作者：釋梵琮
朝代：宋

了知生死本來同，無數深紅間淺紅。
堪笑衲僧無用處，盡將衣鉢付春風。
偈頌九十三首·其三二
作者：釋梵琮
朝代：宋

今朝二月二十五，等閑觸發千鈞弩。
一箭中紅心，大地無寸土。
四圍上下絕遮欄，露出太白庵中主。
去歲因喪本師歸，未免聲聲叫冤苦。
苦中樂，樂中苦。
喝退慈明舊日婆，移凶就吉改墳墓。
南溪流水青如螺，深居落花紅似雨。
先師面目儼然存，分付老堅堅收取。
偈頌九十三首·其三八
作者：釋梵琮
朝代：宋

趙州庭柏，說向禪客。
物是實價，錢須足陌。
偈頌九十三首·其三六
作者：釋梵琮
朝代：宋

夜來無一事，天曉報上堂。
幸好一盤飯，何用糝椒薑。
偈頌九十三首·其三四
作者：釋梵琮
朝代：宋

勞生正昏睡，侵曉已先行。
到家一著子，日出事還生。
偈頌九十三首·其九
作者：釋梵琮
朝代：宋

老觀當場闡大機，逢人赤手爲提持。
若能直下知端的，佛海波瀾無盡時。
偈頌九十三首·其九〇
作者：釋梵琮
朝代：宋

今朝正月半，萬物盡更新。
衲僧無一物，何物當慇懃。
銀燭高煇天上月，燈花開遍洞中春。
偈頌九十三首·其九一
作者：釋梵琮
朝代：宋

衲僧家，達己靈。
有通變，解逢迎。
世人既已濁，不可自言清。
世人既已醉，不可自言醒。
和光同塵去，頭頭總見成。
豈不見昔年党太尉，無分無曉最分明。
偈頌九十三首·其九二
作者：釋梵琮
朝代：宋

把定風光末上開，紛紛如雪點蒼苔。
清香飄處多真實，真實中藏調鼎才。
偈頌九十三首·其二
作者：釋梵琮
朝代：宋

指地指天，草賊大敗。
入草求人，聊展三拜。
偈頌九十三首·其二一
作者：釋梵琮
朝代：宋

因覩明星悟道，未免全身入草。
带累後代兒孫，却把白衣染貌。
七峰當日見他，劈面一拳打倒。
偈頌九十三首·其二三
作者：釋梵琮
朝代：宋

歲除無物可相延，四壁深圍滿屋煙。
幾度撥開還自問，柴頭盡處是新年。
偈頌九十三首·其二九
作者：釋梵琮
朝代：宋

袈裟拈得喜輕便，一片閒雲擁半肩。
莫怪逢人頻抖擻，借婆裙子拜婆年。
偈頌九十三首·其二六
作者：釋梵琮
朝代：宋

百丈野狐，石女無夫。
一回淚下，滄海乾枯。
偈頌九十三首·其五
作者：釋梵琮
朝代：宋

湖上一片雲，明月爲知己。
却被清風吹，吹入深山裏。
偈頌九十三首·其五〇
作者：釋梵琮
朝代：宋

赤手爲提綱，豁開善法堂。
燈籠開口笑，露柱放毫光。
去即印住，住即印破。
不去不住，玄關金鎖。
放開一線，無可不可。
五老暗點頭，東湖輕抹過。
唱箇月彎彎，調古無人和。
偈頌九十三首·其五七
作者：釋梵琮
朝代：宋

豁開萬仞崖，劈面通消息。
一條白練飛，界破青山色。
偈頌九十三首·其五三
作者：釋梵琮
朝代：宋

據此座者，說無味話。
上下三指，彼此七馬。
偈頌九十三首·其五二
作者：釋梵琮
朝代：宋

方丈門中，了無罅縫。
維摩文殊，相逢皷籠。
昨夜三更，打失鼻孔。
普請諸人，各摸索著。
偈頌九十三首·其五五
作者：釋梵琮
朝代：宋

舊店重開，全無買賣。
擬欲近前，知君納敗。
偈頌九十三首·其五八
作者：釋梵琮
朝代：宋

不搽紅粉色，不挂綠羅衣。
一般閑態度，淡墨畫蛾眉。
偈頌九十三首·其五四
作者：釋梵琮
朝代：宋

根從江西來，還向江西爇。
一笑掀天只自知，天上拈來成漏泄。
偈頌九十三首·其八〇
作者：釋梵琮
朝代：宋

因參佛照師，問我本來面。
日日要下語，夜夜思量徧。
伎倆做得盡，恰好一年半。
至今三十年，又何曾夢見。
偈頌九十三首·其八一
作者：釋梵琮
朝代：宋

三十餘年住率庵，庵中無物可相參。
有時南北東西去，白話閑嘈恣放憨。
偈頌九十三首·其八七
作者：釋梵琮
朝代：宋

煨火芋頭四五塊，傍林茅屋兩三間。
道人若欲來相訪，定是忙忙趕出山。
偈頌九十三首·其八三
作者：釋梵琮
朝代：宋

入山住庵時，全身在荒草。
狐狸交尾巴，屋頭逐魂叫。
聞者皆寒心，見者生煩惱。
我有安心方，韓信放鐵鷂。
偈頌九十三首·其八九
作者：釋梵琮
朝代：宋

今朝正月一，萬事從頭吉。
和氣暖如春，世味甜如蜜。
日月往復來，光陰不相失。
偈頌九十三首·其八二
作者：釋梵琮
朝代：宋

住箇庵兒最孤絕，爐中火種渾如滅。
謾遣兒童採燥柴，信手拈來得一橛。
打一吹，光皎潔。
通身暖，滿屋熱，炎炎奔馳無門歇。
夜深狼藉燒人衣，等閑拈出安火訣。
偈頌九十三首·其八五
作者：釋梵琮
朝代：宋

蹉女自慚多醜拙，看頭上雪成堆。
春來思得一回嫁，却請東君爲作媒。
偈頌九十三首·其八四
作者：釋梵琮
朝代：宋

我有箇火頭，作事多伶俐。
飽飯携鉏頭，庵前去鉏地。
寸草不留蹤，善惡無忌諱。
偈頌九十三首·其六
作者：釋梵琮
朝代：宋

打破虛空無縫，衲僧隨處受用。
却因聖制入山，雲北雲南做夢。
偈頌九十三首·其六一
作者：釋梵琮
朝代：宋

出叢林與入叢林，一句當機絕古今。
不涉流清到底，九江江水未爲深。
偈頌九十三首·其六七
作者：釋梵琮
朝代：宋

開爐無可做，大家團團坐。
坐久却成勞，撥動爐中火。
火星忽迸散，內外俱照破。
一聲寒雁叫長空，雲中道人正高卧。
驀忽翻身吐氣來，且喫胡餠十數箇。
食飽多傷心，切忌向浄地上屙。
偈頌九十三首·其六三
作者：釋梵琮
朝代：宋

突出山前古寺基，趙州聞得便攢眉。
寥寥今古無人共，一片斷雲天外飛。
偈頌九十三首·其六二
作者：釋梵琮
朝代：宋

新羅僧問答新羅，飛騎將軍意氣多。
奪賊鎗來騎賊馬，不勞餘刃罷干戈。
偈頌九十三首·其六五
作者：釋梵琮
朝代：宋

雲居九月半，月向掌中圓。
覓之亡影象，用之亡正偏。
偈頌九十三首·其六八
作者：釋梵琮
朝代：宋

今朝十月半，批判舊公案。
達磨不會單傳，夫子不會一貫。
老聃不會無爲，洞賓不會煅煉。
長老不會說禪，衲僧不會穿線。
萬象光中容易度，一毫頭上最難逢。
半夜玉兔懷胎，天明金鷄生卵。
養得鳳凰兒，百鳥不敢看。
踏折梧桐枝，飛去天崖畔。
招手喚歸來，雲中得相伴。
飲啄皆自然，一切總成見。
鳳凰兒，鳳凰兒，被閻老子索飯錢。
如何支遣，但對他點頭三下，依實供款。
偈頌九十三首·其六六
作者：釋梵琮
朝代：宋

日日途中行，夜夜家裏坐。
日日與夜夜，自然成日課。
咄，一串數珠數不過。
偈頌九十三首·其六四
作者：釋梵琮
朝代：宋

今朝九月九，物物盡知有。
黄花散金錢，茱萸開口笑。
五老絮帽落風前，陶公醉石翻筋斗。
偈頌九十三首·其四
作者：釋梵琮
朝代：宋

一兩三四五，六七八九十。
坐斷頂𩕳頭，千聖望不及。
偈頌九十三首·其四〇
作者：釋梵琮
朝代：宋

十五日已前是結，十五日已後是解。
結也著，解也著，開眼合眼，伸脚縮脚。
佛祖老婆，應病與藥。
而今正體全安，藥病一時掃却。
赤條條，空索索，月下風前嘯一聲，驚起松梢千歲鶴。
錯錯，風吹殿角摇鈴鐸。
偈頌九十三首·其四七
作者：釋梵琮
朝代：宋

片紙展信旗，舒卷通消息。
其中一箇字，今古無人識。
偈頌九十三首·其四三
作者：釋梵琮
朝代：宋

求道如求雨，乾枯日夜愁。
忽然風雨至，萬壑盡爭流。
直得天下萬物沾潤，三井龍王出頭。
雲南如劈箭，雲北似傾湫。
激石怒雷吼，翻空雪浪浮。
忽然風雨息，平地一時休。
衲僧家，騎箇水牯牛。
多快活，百無憂。
健即行，困即歇。
布袋頭，親解結。
釘打釘，鐵打鐵。
寒道寒，熱道熱。
此是諸佛心宗，亦名單提妙訣。
七峰峰頂滑如苔，寒山拾得相拖拽。
偈頌九十三首·其四九
作者：釋梵琮
朝代：宋

滅門刺史，破家縣令。
一句全提，頭正尾正。
塞却耳根，諦聽諦聽。
偈頌九十三首·其四四
作者：釋梵琮
朝代：宋

普天迎瑞氣，徧界慶生辰。
水有朝宗意，葵傾向日心。
衲僧隨日轉，林下仰天庭。
出山相贊·其一
作者：釋梵琮
朝代：宋

眼冷含霜耳带環，和頭和面草斕班。
一回春至一回綠，老子何曾解出山。
出山相贊·其二
作者：釋梵琮
朝代：宋

上無片瓦下無錐，一箇窮身只自知。
從此入流隨所住，手中携箇活魚兒。
因學者問生死到來如何抵當答以四偈·其一
作者：釋梵琮
朝代：宋

生死到來何抵當，石人頭上忽生瘡。
這些痒處纔撓著，便向人前孟八郎。
因學者問生死到來如何抵當答以四偈·其三
作者：釋梵琮
朝代：宋

生死到來何抵當，蕭然歸去路堂堂。
到家句子聊相寄，寫入碧天鴻雁行。
因學者問生死到來如何抵當答以四偈·其二
作者：釋梵琮
朝代：宋

生死到來何抵當，乞兒相見便傾囊。
寥寥四顧渾無有，堪笑一身沒處藏。
因學者問生死到來如何抵當答以四偈·其四
作者：釋梵琮
朝代：宋

生死到來何抵當，月明靜夜共商量。
荷華荷葉通消息，一陣風來一陣香。
寄台州瑞巖高原禪師住靈隠
作者：釋梵琮
朝代：宋

水出在高原，源深到冷泉。
飲者禿却舌，嗅者鼻孔穿。
口鼻兩俱喪，妙用絕正偏。
側耳與招手，聽猿同呼猿。
藤蘿影裡石磊磊，雙澗合流波漣漣。
南來北來脚下過，欲知冷暖待馿年。
寄滅翁禪師
作者：釋梵琮
朝代：宋

老去隠如虎，難瞞在一班。
入林最容易，上樹極艱難。
舌底千谿水，眉間萬疊山。
年深拽不動，草種轉癡頑。
寒山拾得贊
作者：釋梵琮
朝代：宋

寒拾相逢便拍肩，雙收雙放笑掀天。
古今一片閑田地，露出尋常茗菷邊。
對月了殘經
作者：釋梵琮
朝代：宋

待月了殘經，文義何曾有。
分付與癡兒，黄葉卷在手。
山居·其一
作者：釋梵琮
朝代：宋

老來歸隠故山深，獨抱無絃絕賞音。
靜對凉風彈一曲，亂蟬聲合奏青林。
山居·其二
作者：釋梵琮
朝代：宋

居山活計隨時用，觸事都從舊路行。
只把手頭些子力，撥開火種自燒鐺。
巖頭禪師甘贄居士贊
作者：釋梵琮
朝代：宋

安居俗舍太無稽，黑白分明類不齊。
謾向人前露針線，賺他女子與夫妻。
布袋贊
作者：釋梵琮
朝代：宋

眼冷千江月，眉橫萬疊山。
杖頭挑布袋，信脚到人間。
常禪師荷衣沼
作者：釋梵琮
朝代：宋

遇物合人仰祖風，弊衣遺在一池中。
秋風吹破春風補，不犯清波一線功。
庵中夏
作者：釋梵琮
朝代：宋

草中得路便藏身，不入他家水牯群。
彈指一聲爲號令，低頭問訊當慇懃。
拄杖歌
作者：釋梵琮
朝代：宋

拄杖子，最超絕。
到頭到尾黑鱗皴，凜凜風生堅似鐵。
同我行，共我歇。
恣縱橫，任拖拽。
攪動碧潭龍，打落天邊月。
有時拄到千峰頂，千峰萬峰俱迸裂。
有時攛入荒草中，潜藏影跡難分別。
芭蕉有屈無人雪，大隨提起重漏泄。
而今老大懶扶持，信手拗來成兩橛。
明宗
作者：釋梵琮
朝代：宋

古徑苔生路已差，無根樹上發空花。
一番花落成空果，信手拈來是苦瓜。
朝陽穿破衲
作者：釋梵琮
朝代：宋

笑看體上衣，斷雲欲飛走。
朝陽忽相逢，針眼已通透。
率庵歌
作者：釋梵琮
朝代：宋

三間茅屋堪投老，草草生涯隨分好。
月池當戶鏡光寒，竹逕遶簷通大道。
風吹葉葉自成堆，信手拈來一莖草。
賤如泥，貴似寶，要用便用不須討。
遼天鼻孔被渠穿，來往行人俱絆倒。
阿呵呵，會也麽，問取前村張四哥。
祖圖贊
作者：釋梵琮
朝代：宋

點汙人間閑紙墨，祇因五葉一花開。
看他次第傳芳去，總是邯鄲學步來。
禮佛照禪師塔
作者：釋梵琮
朝代：宋

憶得尋流日，重來走一遭。
跨門相見處，全不犯波濤。
禮密庵禪師塔
作者：釋梵琮
朝代：宋

綿裏裹刀難近傍，飯中有藥出閩鄉。
至今怕飲山中水，我昔曾遭蠱毒傷。
維摩贊
作者：釋梵琮
朝代：宋

手提拂子坐胡床，眼似流星鬢似霜。
開不二門長示疾，却將好肉剜成瘡。
羅漢菜
作者：釋梵琮
朝代：宋

根塵脫落超諸有，豈與尋常種草同。
塞斷衲僧三寸舌，橫身鉢裏展神通。
耐重
作者：釋梵琮
朝代：宋

坐斷孤危未肯休，荷擔傑閣與層樓。
柦翁活計丘山重，得力全歸頂𩕳頭。
草鞋歌
作者：釋梵琮
朝代：宋

村裏人，有意知，就手織成最容易。
長短大小在目前，密用工夫多快利。
草窠裡面跳出來，結却繩頭有巴鼻。
牢束跟，緊在耳。
擲地作金聲，舉步離泥水。
著入千山與萬山，把定脚頭并脚尾。
趙州盡力戴不起，玄沙喫絆趯著指。
拖來拖去底頭穿，輕輕颺在糞裏。
蝦子贊
作者：釋梵琮
朝代：宋

斗裏跳出，手中捏定。
不入水泥，喪却性命。
觀流水觀音贊
作者：釋梵琮
朝代：宋

一片寒泉劈面來，斷崖嶮處滑如苔。
舉頭只麽隨流水，大士何曾眼豁開。
訪育王東堂空叟和尚夜話·其一
作者：釋梵琮
朝代：宋

病餘相對兩枯樁，霜髮毿毿映暖窗。
縱有丹青描不得，到頭六六不成雙。
訪育王東堂空叟和尚夜話·其二
作者：釋梵琮
朝代：宋

因說多年破草鞋，祖翁插脚强安排。
從茲狼藉渾無底，次第提持轉見乖。
訪香山松源和尚
作者：釋梵琮
朝代：宋

率菴自笑風流甚，醉後何須苦戀盃。
十字路頭荒草店，引他來往兩三回。
謝無用和尚惠鞋
作者：釋梵琮
朝代：宋

信手裁成任短長，密通一線透中央。
看來只是舊時底，著了何妨到處行。
迎善財歸南樓
作者：釋梵琮
朝代：宋

古寺閑房共掩扉，相逢彼此罷參歸。
時難只得同香火，莫信閑人說是非。
送浙翁禪師住徑山
作者：釋梵琮
朝代：宋

古路滑如苔，衲僧忘故步。
人從天台來，却住徑山去。
家醜向外揚，生鐵被蟲蠹。
一陳落華風，吹作送行句。
送米上佛照禪師
作者：釋梵琮
朝代：宋

捻不成團撥不開，一槌直下絕纖埃。
從茲幾度經節後，盡向箕前跳出來。
闡提歌
作者：釋梵琮
朝代：宋

無住著，老禪魔。
歡喜少，惡性多。
三毒花中結苦果，蒺蔾園裡養蜂窠。
說調普賢賣白象，呼喚兒童填黄河。
戲弄南山老虎，踏翻北海滄波。
洗盡佛祖冤，法戰罷干戈。
五千文字拭抹布，一會靈山糞掃籮。
謾將無義語，唱起闡提歌。
調古不堪聽，聲極透巖阿。
能妙轉，絕捫摩。
六用機中抽線，電光影裏攛梭。
織成無縫襖，綉出沒底靴。
三臺舞罷呵呵笑，笑倒多年黑老婆。
頌古三十一首·其一
作者：釋梵琮
朝代：宋

謾將淡墨畫垂楊，嫋嫋腰枝百尺長。
寄語行人不須看，一回看著斷人腸。
頌古三十一首·其一〇
作者：釋梵琮
朝代：宋

怪雨狂風勢欲傾，陰垂六合見雲騰。
一條瀑布巖前落，界破青山千萬層。
頌古三十一首·其一一
作者：釋梵琮
朝代：宋

臭口纔開露賊身，看看平地惹埃塵。
傍觀不解深藏舌，也作黏牙綴齒人。
頌古三十一首·其一七
作者：釋梵琮
朝代：宋

家常茶飯不多般，遇客延留禮數寬。
若是上方曾飽者，和盤呈獻不能餐。
頌古三十一首·其一三
作者：釋梵琮
朝代：宋

草裏傷人血濺流，等閑解著毒蛇頭。
炎炎惡風衝天上，赫日光中結蜃樓。
頌古三十一首·其一九
作者：釋梵琮
朝代：宋

一片油絲水面浮，隨波摇動逐波流。
等閑拋在江湖裏，綰著金鱗未肯休。
頌古三十一首·其一二
作者：釋梵琮
朝代：宋

撒出驪珠光烱烱，劈開美玉洞無痕。
幾回賤賣無人買，堪笑乞兒孤此恩。
頌古三十一首·其一五
作者：釋梵琮
朝代：宋

躍出南山鼈鼻蛇，引他閑漢競隨邪。
萬人叢裏交肩過，唯是親兒識得爺。
頌古三十一首·其一八
作者：釋梵琮
朝代：宋

少年宕子愛雕青，文彩肌膚相映明。
閙裡祇圖遮俗眼，强將赤體以爲榮。
頌古三十一首·其一六
作者：釋梵琮
朝代：宋

閙裡輕輕颺碌磚，衲僧鼻孔一時穿。
掀天笑罷歸來矣，打著南邊動北邊。
頌古三十一首·其一四
作者：釋梵琮
朝代：宋

傾山紅爐鐵彈圓，輕輕撥著骨毛寒。
紅光直透青霄外，塞壑填溝無處安。
頌古三十一首·其七
作者：釋梵琮
朝代：宋

一回見面不相瞞，便把當臺古鏡看。
暗裏照君還照我，清光一片逼人寒。
頌古三十一首·其三
作者：釋梵琮
朝代：宋

一日高名及第歸，野花啼鳥盡迎隨。
孃生面目渾如舊，祇有青衫異昔時。
頌古三十一首·其三〇
作者：釋梵琮
朝代：宋

荒村無物當風流，不解梳粧不識羞。
草裡有花隨手折，等閑插在野人頭。
頌古三十一首·其三一
作者：釋梵琮
朝代：宋

天雄附子出綿州，價數高低一等酬。
治病殺人隨所用，到頭難覓箇蹤由。
頌古三十一首·其九
作者：釋梵琮
朝代：宋

水牯牛兒也可誇，鼻繩拽斷卧煙霞。
驀然痒處輕抓著，便向人前露尾巴。
頌古三十一首·其二
作者：釋梵琮
朝代：宋

舊鞋線斷口頭開，床下埋藏滿面埃。
信手拈來著得著，人前拖去又拖來。
頌古三十一首·其二〇
作者：釋梵琮
朝代：宋

拏得大家些子本，門前鋪席恣開張。
到頭滯貨同行市，價數高低兩不爭。
頌古三十一首·其二一
作者：釋梵琮
朝代：宋

舉目寥寥絕點新，老來無處可安身。
曾經幾度雪霜苦，話著楊花愁殺人。
頌古三十一首·其二七
作者：釋梵琮
朝代：宋

靈雲一見更無疑，未徹明明說向誰。
榼𣜂堆頭添糞埽，順風吹了逆風吹。
頌古三十一首·其二三
作者：釋梵琮
朝代：宋

柳色重重翠作堆，豁開三徑不紆迴。
門前祇是舊時底，付與淵明歸去來。
頌古三十一首·其二九
作者：釋梵琮
朝代：宋

燒紙無端引祟來，看看家鬼返爲災。
青天白日弄門戶，背手掩來順手開。
頌古三十一首·其二二
作者：釋梵琮
朝代：宋

逆水張帆過海門，漫天煙霧暗昏昏。
舉頭便見扶桑國，休把南針定曉分。
頌古三十一首·其二五
作者：釋梵琮
朝代：宋

婆子孤窮要嫁人，趙州聞得便相親。
歸來只說恩情話，堪笑無端惹客塵。
頌古三十一首·其二八
作者：釋梵琮
朝代：宋

桃花開了杏花開，陳陳香風撲鼻來。
零落盡隨流水去，更無一片點蒼苔。
頌古三十一首·其二六
作者：釋梵琮
朝代：宋

髑髏徧野難遮掩，礙寒行人轉見垂。
從此一面看驗後，也須拙地爲深埋。
頌古三十一首·其二四
作者：釋梵琮
朝代：宋

柴頭火種欻然紅，荒草堆中遇疾風。
眼底蟭螟勿棲泊，撒開猛焰恣燒空。
頌古三十一首·其五
作者：釋梵琮
朝代：宋

急水灘頭把釣竿，洪波洶湧暮江寒。
錦鱗也解隨鈎上，一吸滄溟徹底乾。
頌古三十一首·其八
作者：釋梵琮
朝代：宋

乞兒無縷又無襤，餿飯殘羹勿處檐。
拈起多年破蓆袋，人前更不懼羞慚。
頌古三十一首·其六
作者：釋梵琮
朝代：宋

臨風索笑傲冰霜，吐露春光漏洩香。
兩岸斷橋人不渡，一川疎影橫斜陽。
頌古三十一首·其四
作者：釋梵琮
朝代：宋

淡紅濃綠暗紛紛，是處人家開竹門。
堪嘆往來遊玩者，不知身已過花村。
頌古四首·其一
作者：釋梵琮
朝代：宋

德山托鉢話，低頭得人怕。
三家村裡人，醉後胡廝駡。
頌古四首·其三
作者：釋梵琮
朝代：宋

東山水上行，乾元利貞亨。
譊訛一箇字，才子競頭爭。
頌古四首·其二
作者：釋梵琮
朝代：宋

傍菴來往路相通，步步相隨躡去蹤。
山遠年深人不到，一溪流水質長松。
頌古四首·其四
作者：釋梵琮
朝代：宋

鐘聲披起鬰多羅，信手拈來不在多。
堪笑當年明上座，狼忙馳逐太奔波。
龐居士贊
作者：釋梵琮
朝代：宋

得便宜是落便宜，傾盡家珍賣笊籬。
男女聚頭無結果，這般翁子大無知。
偈三首·其一
作者：釋梵言
朝代：宋

吾心似秋月，碧潭清浩潔。
無物堪比倫，教我如何說。
偈三首·其三
作者：釋梵言
朝代：宋

臘月二十日，一年將欲盡，萬里未歸人。
門前殘雪日輪消，室內紅塵遣誰掃。
張提舉到山有作
作者：釋梵言
朝代：宋

清世朝賢難會面，巖堂語道霜風扇。
借問何時出帝鄉，笑云西蜀烏頭賤。
阿呵阿，誰人薦裴相。
當年典豫章，不惜眉毛又相見。
示曇清侍者牧牛歌
作者：釋梵言
朝代：宋

儂家牧箇白牛，年來可縱可收。
不用鼻頭絭索，任渠放蕩林丘。
風清月瑩，蹤跡難儔。
香嚴鞭杖，鞏放繩頭，跨入白雲深處游。
直得通身無影象，時吹木笛有來由。
小牛兒，莫容易，淺草平田且隨意。
勿令逐隊上高坡，筋力未能登嶮巇。
傍水依山養，令頭角完備。
叱，豈不見貍奴白牯解作師子游戲。
送務紳禪者分衛歌
作者：釋梵言
朝代：宋

豁靈明，開正道，脫卻多年骯臭破布襖。
頂門一劄，眼睛便定動，如今識得無能老天。
真智現，非作造，卷衲攜筇下雲嶠。
直去廬陵化有緣，萬戶千門須徧到。
禾山鼓，清平調，俯仰順從心一照。
那邊若遇本色人，點著皆知妙不妙。
子莫學，石頭老，書信不通行太早。
得箇清源鈯斧兒，南臺石上鋤荒草。
頌古九首·其七
作者：釋梵言
朝代：宋

查渡湖南涉路歧，雲門不惜兩莖眉。
萬古碧潭空界月，再三撈摝始應知。
頌古九首·其三
作者：釋梵言
朝代：宋

田中插鍬，床上推枕。
千手千眼，不審不審。
頌古九首·其九
作者：釋梵言
朝代：宋

當日臨崖看滸眼，至今觀水憶南泉。
趙州頭戴草鞋去，漁翁腰带好牽船。
頌古九首·其二
作者：釋梵言
朝代：宋

春風二月半，桃華紅爛熳。
靈雲到處逢，衲僧著眼看。
看，看，短棹孤舟，誰居彼岸。
頌古九首·其五
作者：釋梵言
朝代：宋

庭前柏樹子，不是祖師心。
莫執一時見，便忘千古音。
頌古九首·其六
作者：釋梵言
朝代：宋

汗馬功勞要立身，將軍一等掃邊塵。
全身只待英雄士，不遇英雄愁殺人。
頌古九首·其四
作者：釋梵言
朝代：宋

風雲會合又相期，覿面難明第一機。
霹靂一聲天地迥，西河師子卻生兒。
舟中作偈
作者：釋楚圓
朝代：宋

長江行不盡，帝里到何時。
既得涼風便，休將艫棹施。
句
作者：釋楚巒
朝代：宋

臨水鶴窺行道影，隔雲僧認讀書聲。
春
作者：釋楚巒
朝代：宋

灘漱金沙過枕前，雨絲斜織麵塵烟。
綠楊紅杏宜寒食，紫燕黄鸝聒晝眠。
隠逸
作者：釋楚巒
朝代：宋

杖屨獨遊栽藥圃，琴樽多在釣魚船。
晚來花下敲門者，不是神仙即酒仙。
青城山觀
作者：釋楚巒
朝代：宋

靜見門庭紫氣生，前山嵐靄入樓青。
玉壇醮罷鬼神喜，金鼎藥成雞犬靈。
巖下水光分五色，壺中人壽過千齡。
何當一日拋凡骨，騎取蒼龍上杳冥。
偈
作者：釋楚文
朝代：宋

華藏木榔栗，等閑亂拈出。
不是不惜手，山家無固必。
點山山動摇，攪水水波溢。
忽然把定時，事事執法律。
要橫不得橫，要屈不得屈。
偈二首·其一
作者：釋楚明
朝代：宋

出門見山水，入見見佛殿。
靈光觸處通，諸人何不薦。
偈二首·其二
作者：釋楚明
朝代：宋

閻浮有大寶，見少得還稀。
若人將獻我，成佛一餉時。
詠月
作者：釋樟不
朝代：宋

月輪端似古人心，皎潔高深處處臨。
縱在波濤圓缺定，照塵塵亦不能侵。
頌古三首·其一
作者：釋欽
朝代：宋

喚作如如已變名，廓然無聖豈容情。
其間妙叶皆同類，不有玄暉辨濁清。
頌古三首·其三
作者：釋欽
朝代：宋

有句無句，明來暗去。
活捉生擒，捷書露布。
如藤倚樹，物以類聚。
海外人參，蜀中附子。
樹倒藤枯，切忌名模。
句歸何所，蘇嚧蘇嚧。
呵呵大笑，破鏡不照。
大地茫茫，一任𨁝跳。
頌古三首·其二
作者：釋欽
朝代：宋

八字打開，十分漏泄。
孤危不立道方高，伎倆更無隨意說。
別別，南斗七兮北斗八。
句
作者：釋正一
朝代：宋
体裁：句

一望和烟碧，悠悠去不回。
落葉
作者：釋正勤
朝代：宋

蕭索下疏林，翩翩動客心。
带煙浮遠水，和露逐飛禽。
近砌凋將盡，前村疊更深。
年年見衰謝，看即二毛侵。
句·其一
作者：釋正宗
朝代：宋

松風欹風聽。
句·其三
作者：釋正宗
朝代：宋

地僻人稀到。
句·其二
作者：釋正宗
朝代：宋

四海無拘繫。
句·其四
作者：釋正宗
朝代：宋

夕陽分手柘岡西。
山寺晚歸
作者：釋正宗
朝代：宋

登臨興未盡，落日苦催歸。
扶持出門去，山寒露濕衣。
招福寺作
作者：釋正宗
朝代：宋

自顧不材同社櫟，乘流得坎便爲家。
體中不快思讀易，睡思欲來還煮茶。
次韻蔡堅老秋日登擬峴台
作者：釋正宗
朝代：宋

秋容淡薄晚煙孤，千里誰開水墨圖。
欲借扁舟乘興去，臥看月影弄風蒲。
江都燕
作者：釋正宗
朝代：宋

荒城春色裏，花濺淚潺湲。
社燕歸無屋，營巢寄客船。
觀孫司戶畫壁
作者：釋正宗
朝代：宋

若人胸次閑，能容書四庫。
餘地著山川，得酒欲飛去。
摩挲雪色壁，吐作無聲句。
寒屯水際雲，瘦立煙中樹。
雖非桃花源，亦自有佳處。
未休蝸角兵，欲問樵蘇路。
只恐山中人，笑我來何暮。
送人謁柳開
作者：釋正緣
朝代：宋

柳牆高於花，怒飛方可至。
奇哉游夏徒，吐辭作雄翅。
白雲亭
作者：釋正韶
朝代：宋

白雲亭上白雲閑，雲滿危欄雪滿山。
雪似白雲雲似雪，不知何處是人間。
答僧
作者：釋永安
朝代：宋

汝問西來意，且過這邊立。
昨夜三更時，雨打虛空濕。
電影忽然明，不似蚰蜒急。
贈英公大師
作者：釋永牙
朝代：宋

吾宗何事獨稱雄，今昔名高繼古風。
王右軍書傳智永，李陽冰篆付英公。
墨研天電煤疑絕，硯琢端溪石欲空。
珍重真蹤千載後，誰來三日看無窮。
久雨
作者：釋永頤
朝代：宋

山房十日雨，仰棟看行蝸。
筍暗風庭竹，萱凝晚砌花。
罌紅留夕火，焙綠薦春芽。
滴滴西窗下，清泉滿石漥。
乾元山洪水
作者：釋永頤
朝代：宋

乾元山頭洪水發，溪有長蛟潛伺察。
兩岸居人莫等閒，年深物怪終騰拔。
往歲鄰封遭水變，只道溪流凈如練。
倏忽人烟數里間，夜半平沈皆不見。
東南地坼乾坤浮，幾番赤子葬洪流。
神龜去後不復返，休看浪打石人頭。
伯弜出示新題樂府四十章雄深雅健有長吉之風喜而有咏
作者：釋永頤
朝代：宋

偉哉吳人周伯弜，國風雅頌今再昌。
鈞天洞庭不敢張，楚羋暗泣嗟窮湘。
慶祚三百多禎祥，嗚呼四十樂府章。
春宵翦燭飛蘭香，浩歌激烈聲洋洋。
貞魂義血流精光，姦鬼妬魄誅幽荒。
土木閃怪踏雪僵，茫茫萬竅塞鼓簧。
再洗律呂調宮商，金玉振耀齊鏗鏘。
一清一濁均陰陽，風霆變化始有常。
咏歌唐虞及商湯，矇瞽獻納皆贊襄。
煌煌天子朝明堂，永被金石無哀傷。
初秋憶湖上諸山
作者：釋永頤
朝代：宋

山中夏日足幽娛，葛帔藤牀誦寶書。
白拂惹雲黏几案，清香緣竹上空虛。
草堂夜月秋花近，水閣晨霞夕霓疎。
遥憶錢唐舊朝寺，繞湖鐘梵早涼初。
友人銅雀臺硯
作者：釋永頤
朝代：宋

異物留傳因好古，南來篋笥伴瑶琴。
漳河流水去無已，魏主荒臺久廢沈。
往日姦文須九錫，今朝片瓦尚千金。
所嗟人事多浮僞，誰識河濱古舜心。
呂晉叔著作遺新茶
作者：釋永頤
朝代：宋

四葉及王游，共家原坂嶺。
歲摘建溪春，爭先取晴景。
大窠有壯液，所發必奇穎。
一朝團焙成，價與黄金逞。
呂侯得鄉人，分贈我已幸。
其贈幾何多，六色十五餠。
每餠包青蒻，紅籤纏素檾。
屑之雲雪輕，啜已神魄惺。
會待佳客來，侑談當晝永。
周令自江夏歸郜溪
作者：釋永頤
朝代：宋

芳草萋迷征騎歸，且依張負入書帷。
家園懶記閒花草，蔬豆重甘舊藿葵。
崔顥能吟有陳迹，禰衡作賦想當時。
才能往往爲身累，好讀淵明飲酒詩。
和韓澗泉韻題周晉仙山楹
作者：釋永頤
朝代：宋

不翦亦不斲，山楹在塵表。
石泉聲淙淙，秀谷自圍繞。
是中玄覽人，未見今日了。
君固自無心，世亦不易曉。
夢奠何可攀，頹然泰山小。
當時巖壑人，百世何矯矯。
清吟振霞纓，日翳羣陰悄。
咏懷
作者：釋永頤
朝代：宋

晨風蕩原野，高林摩蒼條。
屋上野花落，階前春草摇。
少壯不可恃，金骨亦易銷。
夙志歎沈泯，晚心日幽寥。
紫烟凌石峯，綠雲生桂標。
林懷頗清暢，況復靈景饒。
咏懷
作者：釋永頤
朝代：宋

落日重雲下，哀哀聞子規。
荆玉化爲土，湘淚摧空枝。
彼禽復何怨，歲歲號春時。
春風自無情，衆芳日夜衰。
冉冉無終極，哀樂徒爾爲。
睇彼川上流，浩蕩無前期。
唐栖寺前
作者：釋永頤
朝代：宋

唐栖寺前溪水流，客帆來往舊杭州。
津亭樹老無人記，得見幾囘僧白頭。
夏夜懷洞霄·其一
作者：釋永頤
朝代：宋

跣足曾穿古洞，衲衣挂在長松。
一別烟霄十載，夜來夢入西峯。
夏夜懷洞霄·其二
作者：釋永頤
朝代：宋

凉夜宛游清境，歸時尚愛攀松。
回首雲烟滿目，盡遮九鎖寒峯。
夜歸
作者：釋永頤
朝代：宋

昨夜溪上歸，雲下扣松扉。
老褐啟重鑰，瘦厖循我衣。
院靜雨聲大，氣寒燈暈微。
叨叨聽林鳥，春歇訴無依。
天竺秋日·其一
作者：釋永頤
朝代：宋

翠滴千竿溼砌苔，曲廊花木小叢開。
吳僧愛覓閒吟處，偷向花邊竹裏來。
天竺秋日·其二
作者：釋永頤
朝代：宋

行繞方池日又斜，青雲小注溼秋霞。
闌干幾度渾敲遍，爲引遊鱼出浪花。
姚震父自剡來喜晴郊行
作者：釋永頤
朝代：宋

梅發春江棹綠波，越鄉纔離認吳歌。
尋花戴帽誰家去，載酒移船與客過。
廢館夕陽寒柳動，古宮芳草白雲多。
山行每是清晨出，歸路牛羊下遠坡。
宿村莊
作者：釋永頤
朝代：宋

螻蛄偷火照田溝，山鬼移燈上樹頭。
楓岸夜深茅屋閉，月明沙鳥自相謳。
宿永安潭上
作者：釋永頤
朝代：宋

子規啼在亂山中，廢寺春深暮閣重。
門外永安潭上水，朝昏惟送一樓鐘。
寄友
作者：釋永頤
朝代：宋

聞君蕭散在田廬，想見琴書足自娛。
欲挈瓶盂就茅屋，桃源圖上有僧無。
寄周宗聖
作者：釋永頤
朝代：宋

我心如有失，曾未識南園。
幾見閒花落，頻將好夢原。
時賢多厚祿，君子尚衡門。
詩卷逢僧寄，長吟落照村。
寄姚贛州
作者：釋永頤
朝代：宋

雪蓬生剡溪，家近放鶴岑。
晉士有遺風，愛尋支遁林。
得善忘形服，率然披素襟。
功名亦偶爾，王戴非無心。
今人異古昔，賤義而懷琛。
蕭條石門咏，浩蕩東山吟。
如何昌黎翁，醉鄉譏湎沈。
玉带與金魚，劉畢非所欽。
寄行宮監門王以通·其一
作者：釋永頤
朝代：宋

中興天子議攻車，歎息諸公屈壯圖。
行殿不開塵鎖合，至今風雨暗金鋪。
寄行宮監門王以通·其二
作者：釋永頤
朝代：宋

玉鉤簾外前朝柳，鬭鴨闌邊小豔葩。
莫道君王不曾問，好收銀鑰護宮花。
寄鳳山滿上人
作者：釋永頤
朝代：宋

空生久不來，端居常掩室。
緬懷舊林社，泉壑翳清密。
古鳳閟靈音，野竹無花實。
動植皆營營，忘言消永日。
將別舊山寄伯弜
作者：釋永頤
朝代：宋

吾道貴日損，紀綱付有力。
誓捨耕鑿資，生以給信食。
歲晏民物耗，霜枯鷹隼擊。
寂士無豐姿，空田罄塵積。
小臧別我去，晚瓢先挂壁。
饑寒併一身，舍下無遺跡。
窮達不異趣，死生共短息。
碩友諒難捨，他山終易適。
山中晚興
作者：釋永頤
朝代：宋

松間石上聽流泉，看盡雲歸宿鳥還。
夕殿焚香春院閉，暮鐘沈響月階閒。
非干獨往輕遺世，自合離羣靜掩關。
林境翠深烟樹合，正堪高卧縱疎頑。
山村日暮
作者：釋永頤
朝代：宋

犢背斜陽暖，茅茨石樹穿。
行人識岡路，饑鵲噪沙田。
遠浦生微月，荒臯起暝烟。
羣烏飛散盡，寒水漾漁船。
山樂官
作者：釋永頤
朝代：宋

古來歌舞者，樂極總幽沈。
山鬼晝無影，春禽歌好音。
梨園虛寶閟，玉樹慢荒淫。
一曲烟蘿外，傷哉悲樂心。
山樂官寄野齋
作者：釋永頤
朝代：宋

山樂官，山樂官。
爾爲靈鳳典音樂，想爾廢職來考槃。
莫厭山中多寂寞，山中無事忘憂樂。
曉窗睡起春晝靜，聽爾幽情如有託。
山樂官，山樂官。
縱令致汝百鳥前，此聲此曲終難傳。
山池早秋
作者：釋永頤
朝代：宋

荷葉傾香露，山池見早秋。
石涼幽蟹過，枝脆雨蟬休。
廢堰憑虛漲，荒泉入亂流。
水花紅漠漠，相對渚雲浮。
山行與伯弜同賦野廟
作者：釋永頤
朝代：宋

芳草沒荒基，終年掩畫扉。
酒臺乾舊滴，香殿入斜暉。
神樹枝枝曲，山魈箇箇歸。
春來歌鼓動，野老薦春薇。
庭心草
作者：釋永頤
朝代：宋

兀坐轉流光，見爾庭心草。
亭亭花未開，靡靡葉先老。
潛荄幾化螢，芳蕤暫妍好。
悁慮果徒勞，吾言非計早。
廢宮
作者：釋永頤
朝代：宋

渺渺笙歌散石筵，霓旌吹斷網蛛懸。
經年不鎖青鸞殿，野鶴飛來玉几前。
往龍岫舟中
作者：釋永頤
朝代：宋

龍山溪上路，短棹臘中行。
雪霽寒郊闊，春囘宿霧生。
柳摇冰綫斷，鷺起玉衣明。
未見晴梅發，先思杖屨輕。
後谷春晚
作者：釋永頤
朝代：宋

烟冷雲深燕不歸，徑多松葉少花枝。
春風過盡無行客，白晝山獐飲石池。
悼周晉仙·其一
作者：釋永頤
朝代：宋

蕭散嵇康輩，難教縛宦情。
識高渾脫略，意廣惜沈嬰。
老面烟霞古，醉衣苔蘚生。
西峯難獨往，茶竈對誰烹。
悼周晉仙·其二
作者：釋永頤
朝代：宋

詩救元和失，先生學最精。
律嚴方苦硬，才大始縱橫。
貞曜何須謚，魏閑相繼生。
他年詩集著，風雅被家聲。
悼趙宰紫芝甫
作者：釋永頤
朝代：宋

紫芝昔賦天台日，桐柏宮詩老更成。
夢斷玉樓春帳曉，蝶迷花院夕魂輕。
錢郎舊體終難並，姚賈新裁近有聲。
有子無家須弔問，故交誰不爲傷情。
惜梅贈別
作者：釋永頤
朝代：宋

蘆管含愁苦怨春，況兼風雨送行頻。
數株零落寒雲畔，難揀香枝寄遠人。
感雁來紅
作者：釋永頤
朝代：宋

落落雲中雁，亭亭階下草。
草心將變紅，雁聲來已早。
霜風日夜催，對此忘吾老。
玲瓏葉數層，次第顔色好。
燕脂染盡時，倚欄如醉倒。
年年秋雁來，每被吟情惱。
憶舊隠付柔上人
作者：釋永頤
朝代：宋

遥憶荒階碧蘚生，木蘭露重滴歸情。
秋山松桂皆森爽，夜館星河幾晦明。
溪色乍涼雙鷺下，雨聲纔絕一蟬鳴。
經房舊掩青楓老，此夜無人月影清。
春日泛舟
作者：釋永頤
朝代：宋

野外苔磯好，孤舟未可拋。
碧溪沿谷口，晴柳護塘坳。
波靜魚吹沫，林深鵲隠巢。
輕雲障暖日，閒思渺春郊。
春暮懷伯弜
作者：釋永頤
朝代：宋

篔簹深谷近青霄，春盡思君夢自勞。
歌鳥不來香室掩，綬花空結紫藤高。
荒池瓦礫迷芳草，曉案烟雲擁墨袍。
山近響潭多勝好，論詩無處覓劉曹。
春至·其一
作者：釋永頤
朝代：宋

松鳴山欲浮，昨夜春風過。
曉戶啟晴光，早鶑啼一箇。
春至·其二
作者：釋永頤
朝代：宋

朝吟還自酬，暮吟還自酢。
年光整整來，山房人亦樂。
曉離山隠
作者：釋永頤
朝代：宋

出山便與山花別，清露叢邊不得留。
去伴水禽船上宿，石溪斜月下滄洲。
月夜遊冷泉亭
作者：釋永頤
朝代：宋

地靈泉上寺，松壑定深清。
獨聽子規叫，況逢山月明。
樹藏春洞黑，石擁夜泉鳴。
日出喧車馬，終非隠者情。
杉下聾僧
作者：釋永頤
朝代：宋

殿陰古杉高百尺，蒼弁虬髯森淀漆。
林深化蝶粉光冷，威鳳飄颻感仙實。
旁有聾僧喚不聞，囁囁枯吟如有失。
或時兀坐何堆豗，或時手把古書帙。
帙中明星不復記，案上吟篇已亡律。
居山六月不知暑，地凉豔草生幽苾。
茶竈泥崩古蘚黏，石盆仰地蓮花出。
山童晝睡靠其旁，袴如盤絡不掩膝。
僧今老矣無別懷，時夢響潭清汩汩。
終當卜室居其偏，坐看蜿蜒舞清溢。
松陵答友人
作者：釋永頤
朝代：宋

鬰羅天上挹星躔，拾羽編衣汎碧蓮。
長笛亂吹明月夜，秋風濯足太湖邊。
果熟
作者：釋永頤
朝代：宋

方池曲沼動林花，竹院僧閒日又斜。
西崦果園方晚熟，一雙烏臼打烏鴉。
次韻伯弜值雨見留
作者：釋永頤
朝代：宋

澗谷饒春雨，烹茶近石池。
竹雞鳴野壍，山雉出荒籬。
草長藏初筍，花空只舊枝。
旅懷吟不盡，刻竹記幽期。
次韻答周伯弜信後見寄
作者：釋永頤
朝代：宋

清茶相對飲山巵，憶在西峯寺裏時。
今日雲深無好伴，澗松獨看挂猿枝。
歸練潭
作者：釋永頤
朝代：宋

孤舟東下涉蘋溪，兩岸幽花送客西。
到得山房綠陰滿，午窗猶有子規啼。
水仙花
作者：釋永頤
朝代：宋

洛浦香銷珮解時，荆臺歸去峽雲遲。
綠羅湘带無心疊，玉墜頭花一半垂。
汀漲
作者：釋永頤
朝代：宋

澤國迷春漲，芳洲生綠波。
浄涵汀樹小，閒占浦雲多。
風晚低輕燕，川明媚浴鵝。
望人烟思遠，奈此暮山何。
游張園觀海棠戲作
作者：釋永頤
朝代：宋

春色都將付海棠，羣仙會處錦屏張。
約齋妙出春風手，子美無情爲發揚。
湖上春晚
作者：釋永頤
朝代：宋

水邊三月芳菲晚，楊柳樓船擁萬家。
浩浩歌鐘迷白日，不知烟寺落桐花。
溪上
作者：釋永頤
朝代：宋

休文壠上陰雲起，雨漲定安橋下水。
漁人莫倚滿溪流，見說長蛟劍爲齒。
潭上
作者：釋永頤
朝代：宋

落葉寒潭上，秋風釣艇閒。
片雲移晚渡，孤浪兀晴山。
敗柵寒蕪擁，高楓夕照還。
一鷗飛起處，烟靄暮溪灣。
牽牛花
作者：釋永頤
朝代：宋

老梅枝上挂牽牛，引得青花上樹頭。
秋圃日斜風露冷，倒垂長蔓拂鳴鳩。
看梅雜興·其一
作者：釋永頤
朝代：宋

春動晴山照野扉，早梅開後失歸期。
夕陽無柰山郵路，過盡行人雪滿枝。
看梅雜興·其三
作者：釋永頤
朝代：宋

青松古院一株梅，寒殿無人花自開。
日暮老僧清梵罷，夜深偷照月華來。
看梅雜興·其二
作者：釋永頤
朝代：宋

挂頭方帽與烏紗，兄自看梅弟煮茶。
閒問水邊行樂去，向陽渾有幾株花。
秋日汎西湖
作者：釋永頤
朝代：宋

水涼宜照影，與客上湖船。
白浪翻紅楫，青山映碧蓮。
鳥飛荷葉下，人散柳條邊。
烟蓋歸來晚，燈前鶴未眠。
秋日與知言學士
作者：釋永頤
朝代：宋

水落小山浮，山人上下游。
月崖烟桂晚，風浦石蘭秋。
食芰漁溪宿，烹葵野館留。
肩吾相對坐，清話不知休。
秋晚
作者：釋永頤
朝代：宋

拒霜花落碧潭秋，懶向山巔水際遊。
自看夕陽烏臼樹，白雲紅葉亂溪流。
秋蟬
作者：釋永頤
朝代：宋

日落秋蟬噪柳津，爲傷風露咽聲頻。
送晴送雨江亭外，偏感舟行晚泊人。
秋館
作者：釋永頤
朝代：宋

林暑漸消歇，爽氣浮高松。
風蟬有遺響，露花結秋紅。
微月出東嶺，碧雲散遐穹。
暮館正虛寂，泉聲雜鳴蛩。
老梅
作者：釋永頤
朝代：宋

一度開花一度新，莫嫌終老舊花身。
文君頭白空銜怨，不及枝間碧蘚春。
聞子規
作者：釋永頤
朝代：宋

客情誰是不思歸，芳草春深未有期。
昨夜月明啼更苦，山花滿樹落臙脂。
聽琴
作者：釋永頤
朝代：宋

蘼蕪香散楚江頭，湘竹叢邊淚不收。
莫把朱絲寫離恨，夜深簾外鬼神愁。
苧瀆夜泊
作者：釋永頤
朝代：宋

吳城水冷秋風高，迎霜楓葉飄城壕。
吳儂射利如射虜，高帆大艑橫江濤。
黄昏不顧風水惡，篙兒怒擊何輕豪。
苧瀆人家慣迎接，憧憧來往無停艘。
水上懸燈招夜泊，沙頭認客相呼號。
人生富貴多不足，亦有稗販當勤勞。
萬斛高裝謀重利，斗升未給浮輕舠。
吾生最愛魯仲連，封侯不受海上逃。
輕世肆志甘貧賤，誰能富貴詘辱遭。
夜歌新詩喜達旦，起看征雁飛雲臯。
茶爐
作者：釋永頤
朝代：宋

煉泥合瓦本無功，火煖常留宿炭紅。
有客適從雲外至，小瓶添水作松風。
葺唐栖舊廬
作者：釋永頤
朝代：宋

矯時無峻節，立行虧衆美。
遠岳憚孤征，徘徊就鄉里。
人情好愉悅，我老齊賢鄙。
娓娓聽鄉言，時時容側耳。
前脩不可見，法社漸凋毀。
名山半征徭，祖塔亂獐麂。
林築無清資，澤居循舊址。
鑿牖納晴曦，蒔竹臨幽泚。
時將了歲寒，閉戶春風裏。
虎丘
作者：釋永頤
朝代：宋

山色吳門少，行人愛此游。
天高雲閣晚，石裂劍池秋。
虎去空陵變，僧栖古塔幽。
上方曾眺遠，落日駐扁舟。
裴六書堂
作者：釋永頤
朝代：宋

數峯相對夕陰遮，新占書堂舊竹斜。
地冷石階秋菊小，一叢開得兩三花。
西峰日暮
作者：釋永頤
朝代：宋

手携一束書，秋風獨來此。
松深夜月清，水冷芙蓉死。
嬾於簷下讀，兩眼懸秋水。
時看澗鼠來，食我山茶子。
西湖日暮
作者：釋永頤
朝代：宋

渺渺春湖夕靄浮，落花飛燕打蘭舟。
游人半入烟城去，月照笙歌上水樓。
觀小魚
作者：釋永頤
朝代：宋

藻間相失復相尋，水面爭浮力未禁。
隔岸木蘭船欲去，浪花摇動一時沈。
觀烏鳶山下藤樹
作者：釋永頤
朝代：宋

一株老樹蔽荒林，下有藤懸巨蟒身。
幾度日斜烏鳥散，山昏鬼哭斷行人。
贈術者王髯
作者：釋永頤
朝代：宋

王君僧服而胡鬚，贈我手寫千隸書。
秦漢古法淪俗筆，鍾王秘刻藏綺疏。
君游市俗誰問此，我好奇古貧無餘。
閒來古寺看畫壁，醉去野店烹寒魚。
擊竹有時談九命，無錢踏雪走千墟。
問君歲晚君何如，家有老婢歸田廬。
越溪吟
作者：釋永頤
朝代：宋

石磊磊，猿啾啾，越王霸業秋山頭。
英雄喪盡知何數，可怪猶存浣紗處。
當時月照清溪頭，美人如水逐東流。
至今片石終難改，千載猶含澤國羞。
送僧之金陵
作者：釋永頤
朝代：宋

秋鍼感線溪，雲衲幾回披。
隴月當窗夜，鍾山入句時。
夢依紅樹宿，寒渡碧江遲。
吳楚繁幽勝，相逢苦未期。
送僧歸茜徑
作者：釋永頤
朝代：宋

吳渚僧歸落日曛，故王宮井已無聞。
水邊尚有紅藍草，不染香衣染塹雲。
送僧歸霅寺坐夏
作者：釋永頤
朝代：宋

道會三旬滿，鄉山九夏初。
蝶移金鼓夢，龍護寶蓮書。
日落沙洲迥，蘋香水殿虛。
閉門溪上寺，好好自安居。
送別
作者：釋永頤
朝代：宋

送別春湖動客心，荇花無浪颭寒金。
晴山望極連江郡，沙鳥風檣度遠林。
送別韶溪權上人
作者：釋永頤
朝代：宋

溪行逢雪後，明月照孤身。
夜榜聞烟艇，春耕見穡人。
早梅容易落，征路往來頻。
應感隨陽雁，年年度柳津。
送天竺僧還鄉
作者：釋永頤
朝代：宋

月冷雲深天上寺，桂花千樹遶樓臺。
歸時若對閒人說，莫道身從月裏來。
送王以通之官金陵·其一
作者：釋永頤
朝代：宋

芳辰早失意兼衰，不擬君來重舉杯。
雲暗月牆花氣重，蠟殘風幕鳥聲催。
醉鄉人有江東役，乘興船從闕下囘。
明日沙頭相送罷，荼䕷小院獨徘徊。
送王以通之官金陵·其二
作者：釋永頤
朝代：宋

伯符兄弟最英雄，千載青山繞故宮。
宋祖只知曹馬事，齊高還與獍梟同。
暮簫尚带蘭陵怨，春水多愁舊壘空。
登覽未應迷宿昔，夜猿啼在晉時楓。
送通上人歸仙潭寺
作者：釋永頤
朝代：宋

寺憶清溪遶，舟移曲岸分。
塔昏飛雨怪，殿黑隠雷文。
錫挂秋房冷，香浮夕帳熏。
蘚庭閒望過，碧鶴下晴雲。
遊何山登道場
作者：釋永頤
朝代：宋

中流望極山頭寺，溪午聞鐘泊柳津。
春草細霑微雨潤，老松高與碧虛鄰。
鶴歸烟麓書堂廢，虎去寒巖蘚石皴。
無奈薄游歸路晚，水邊風旆濕征塵。
遊霅城寄輝明遠
作者：釋永頤
朝代：宋

老來霅上經過少，不復虛堂拜皎然。
窺廟野童驚古像，拊碑山客慕先賢。
雨多亂水穿城過，日上蒼山繞郡連。
隔港木蘭摇客棹，浦荷香散碧雲天。
過吳門·其一
作者：釋永頤
朝代：宋

故苑烟花百草香，五湖人去事茫茫。
浮雲幾度春陰合，猶見西山白鷺行。
過吳門·其二
作者：釋永頤
朝代：宋

花落春江一夜風，滿江烟碧撼垂虹。
輕舟浮載如天上，況是殘雲細雨中。
過聚景園
作者：釋永頤
朝代：宋

路繞長堤萬柳斜，年年春草待香車。
君王不宴芳春酒，空鎖名園日暮花。
過青芝村觀晚梅
作者：釋永頤
朝代：宋

梅花樹下春風靜，苔荒薺老圍春井。
山翁汲泉來點茶，觸殘花下玲瓏影。
郜溪別周伯弜
作者：釋永頤
朝代：宋

夜館寒相對，篝燈語不眠。
夕烟生水郭，風柳泊沙船。
暖棄山中宅，春耕葑上田。
西峯晴靄碧，歸去挹飛泉。
野棠花
作者：釋永頤
朝代：宋

野火回飈掩舊株，新叢滿眼臨征途。
綠攢深棘欲自蔽，千朵萬朵爭敷腴。
新晴遠客過林坂，烟漲吳船春泊晚。
冶豔空摇蕩子情，繁香暗逐吳姬遠。
吳姬漂泊行人愁，年年此花開不休。
半壓壞牆荒館外，亂生春蕻野池頭。
人間買花貴紈綺，一世爭知異朝市。
曲檻朱欄轉首空，野棠無主自成叢。
金鵝晚眺
作者：釋永頤
朝代：宋

天低野曠樹濛濛，盡入金鵝望眼中。
青嶂月生雙雁去，碧溪雲繞亂帆通。
平篙落照沈烟墅，結陣寒鴉噪暝叢。
歲月飛騰吾懶矣，昏鐘迢遞起秋宮。
防風王廟
作者：釋永頤
朝代：宋

萬國方尊禹，防風殞殿趨。
應憐舞干戚，獨不礙唐虞。
祭豆侵田鼠，靈幡觸井烏。
椒漿春奠罷，簫鼓舞村巫。
雨後對月
作者：釋永頤
朝代：宋

清夜不復寐，蕭然據胡牀。
對此九天上，陰魄含虛光。
光飛激洞戶，彩瑩棲雲塘。
芙蓉雜羽蓋，暗水流瑶芳。
景異沈昔夢，心定聞空香。
不知孤寂身，尚此山水鄉。
雨窗
作者：釋永頤
朝代：宋

江湖春水欲生時，開盡梅花雁北飛。
風雨滿庭人不寐，小窗燈火夜深微。
雪中·其一
作者：釋永頤
朝代：宋

風定片初微，移時鵲噪稀。
曲塘添柳重，彤閣映花飛。
鶴怪雲黏石，僧疑月照扉。
閉門高卧者，終歲復何依。
雪中·其二
作者：釋永頤
朝代：宋

谷寺掩高扉，松亭雪側垂。
石幢圍隠獸，野殿沒寒鴟。
路轉空林積，風驚老樹危。
草堂香火靜，山鹿到荒墀。
雪中夜吟
作者：釋永頤
朝代：宋

亂書塵席散清輝，竹院香凝宿火微。
客去蘚階黏凍屐，鳥迷庭樹入寒扉。
重陰覆野春耕闊，列炬明山夜獵歸。
燈下老翁吟復聽，斷崖冰折碎聲稀。
雪中海棠
作者：釋永頤
朝代：宋

蜀妃夜謁紫虛皇，玉鳳差參促曉妝。
讌罷瑶臺魂未醒，臙脂臉上白雲香。
雪中送僧還竹閣·其一
作者：釋永頤
朝代：宋

白公竹閣雲生晚，城市人歸夜雪平。
燈在北高峯頂上，塔如千尺玉長檠。
雪中送僧還竹閣·其二
作者：釋永頤
朝代：宋

湖練平鋪肅夜濤，柳翻王母白旌旄。
舞殘鷺翿歸何處，天上飛花散碧桃。
雲巖寺
作者：釋永頤
朝代：宋

老來好古尚關心，寺裏荒題幾度尋。
山鵲報晴窺畫閣，水雞嫌雨上高林。
麥殘餘冷收春候，楝落輕風滯晚陰。
無限幽懷難具寫，一憑闌罷一閒吟。
震父與僧偕至
作者：釋永頤
朝代：宋

王謝清遊带越僧，共携山老坐吳亭。
身閒不記爲官日，落落吟詩讀道經。
題壁
作者：釋永頤
朝代：宋

春來日日風兼雨，開戶晴軒長翠蘿。
山鵲弄花飛不遠，隔檐衝散落梅多。
食新茶
作者：釋永頤
朝代：宋

自囘山中來，泉石足幽弄。
茶經猶挂壁，庭草積已衆。
拜先俄食新，香凝雲乳動。
心開神宇泰，境豁謝幽夢。
至味延冥遐，靈爽脫塵控。
靜語生雲雷，逸想超鸞鳳。
飽此巖壑真，清風願遐送。
鷲峰·其一
作者：釋永頤
朝代：宋

山後山前行遍了，倚闌不是動秋吟。
從頭自較山中石，烟雨苔痕幾片深。
鷲峰·其二
作者：釋永頤
朝代：宋

苔峯只就階基列，卧榻雲窗烟翠涼。
老去山中貪勝賞，只應迢遞負三湘。
龍山野望
作者：釋永頤
朝代：宋

聞說西潘桑柘少，舊來多種紫櫻桃。
龍山春晚聊舒望，雪白梨花一丈高。
龍岫南窗書懷
作者：釋永頤
朝代：宋

茅堂猶未卜，幽興日遲回。
带雨聽昏笛，和燈看落梅。
春風三月近，客鬢二毛催。
憶得初來日，山寒暝葉堆。
和張敏叔祠部壓雲軒韻
作者：釋沖邈
朝代：宋

礎潤藏雲族，檐虛壓樹梢。
經常逢夜講，齋不過中庖。
有井龍慶蟄，無泥燕不巢。
登臨增野興，四顧盡寒郊。
翠微山居詩·其一
作者：釋沖邈
朝代：宋

山水煎茶拗柳枝，禪衣百結任風吹。
看經只在明窗下，得失榮枯總不知。
翠微山居詩·其一〇
作者：釋沖邈
朝代：宋

百計千般只爲身，不知身是冢中塵。
莫欺白髮無言語，此是黄泉寄信人。
翠微山居詩·其一一
作者：釋沖邈
朝代：宋

早灰百念臥靈山，世路無心絕往還。
僧相祇宜林下看，不堪行到畫堂前。
翠微山居詩·其一七
作者：釋沖邈
朝代：宋

茅簷靜對千山月，竹戶閑樓一片雲。
莫送往來名利客，階前踏破綠苔紋。
翠微山居詩·其一三
作者：釋沖邈
朝代：宋

高山遠望石碐碐，疊嶂回巒數十層。
時人只識雲生處，不見松蘿巖下僧。
翠微山居詩·其一九
作者：釋沖邈
朝代：宋

人生在世急如風，昨夜今朝事不同。
不信但看桃李樹，花開能得幾時紅。
翠微山居詩·其一二
作者：釋沖邈
朝代：宋

一池荷葉衣無盡，數樹松花食有餘。
卻被世人知去處，更移茅舍作深居。
翠微山居詩·其一五
作者：釋沖邈
朝代：宋

獨搖金錫出樊籠，便踏孤雲上碧峰。
莫怪腳穿脫塵履，且圖行處不留蹤。
翠微山居詩·其一八
作者：釋沖邈
朝代：宋

踏石窗山一老僧，白雲爲伴水爲朋。
通宵只在洞中宿，月上青山便是燈。
翠微山居詩·其一六
作者：釋沖邈
朝代：宋

三界無家誰最親，十方惟有一空身。
但隨雲水伴明月，到處名山是主人。
翠微山居詩·其一四
作者：釋沖邈
朝代：宋

辭君莫怪歸山早，爲憶松蘿對月宮。
臺殿不將金鏁閉，來時自有白雲封。
翠微山居詩·其七
作者：釋沖邈
朝代：宋

幼人空門絕是非，老來學道轉精微。
鉢中貧富千家飯，身上寒暄一衲衣。
翠微山居詩·其三
作者：釋沖邈
朝代：宋

閑來石上臥長松，百衲袈裟破又縫。
今日不愁明日飯，生涯只在鉢盂中。
翠微山居詩·其九
作者：釋沖邈
朝代：宋

朝見花開滿樹紅，暮觀落葉又還空。
若將花比人間事，花與人間事一同。
翠微山居詩·其二
作者：釋沖邈
朝代：宋

任運騰騰作老顛，何須論道復論禪。
莫將閑事來相擾，妨我長伸兩腳眠。
翠微山居詩·其二〇
作者：釋沖邈
朝代：宋

僧家無事最幽閑，近對青松遠對山。
詩句不曾題落葉，恐隨流水到人間。
翠微山居詩·其二一
作者：釋沖邈
朝代：宋

霜飛峭壁夜猿驚，手把松枝叫月明。
知有石龕僧入定，朝來不作斷腸聲。
翠微山居詩·其二三
作者：釋沖邈
朝代：宋

爐中無火已多時，早起惟將一衲披。
莫怪山僧常冷澹，夜深無處拾松枝。
翠微山居詩·其二二
作者：釋沖邈
朝代：宋

任性隨緣一比丘，一生無喜亦無憂。
白雲縱聽飛來去，但得青山在即休。
翠微山居詩·其二五
作者：釋沖邈
朝代：宋

高高峰頂恣情田，買斷清閑不用錢。
堪笑白雲無定止，被他風送出山前。
翠微山居詩·其二四
作者：釋沖邈
朝代：宋

豈是栽松待茯苓，且圖山色鎮長青。
他年行腳不將去，留與人間作畫屏。
翠微山居詩·其五
作者：釋沖邈
朝代：宋

老老山僧不下階，雙眉恰似雪分開。
世人若問枯松樹，我作沙彌親見栽。
翠微山居詩·其八
作者：釋沖邈
朝代：宋

莫向人間定是非，是非定得有何爲。
而今休去便休去，若欲了時無了時。
翠微山居詩·其六
作者：釋沖邈
朝代：宋

老來欲覓人間物，須向紅塵問世人。
莫怪山僧無掃帚，都緣行處不生塵。
翠微山居詩·其四
作者：釋沖邈
朝代：宋

臨谿草草結茅堂，靜坐安然一炷香。
不是息心除妄想，都緣無事可思量。
偈三首·其一
作者：釋法一
朝代：宋

衲僧正法眼，照破鐵圍山。
四方幷八面，尖角更團圞。
雙椎轟法鼓，一擊透玄關。
乾坤收不得，留與後人看。
偈三首·其三
作者：釋法一
朝代：宋

今年七十五，歸作庵中主。
珍重觀世音，泥蛇吞石虎。
偈三首·其二
作者：釋法一
朝代：宋

仰面不見天，低頭不見地。
古劍髑髏前，大海波濤沸。
頌古二首·其一
作者：釋法一
朝代：宋

世尊隻眼通三界，外道雙眸貫五天。
華意正濃桃臉笑，春光不在柳梢邊。
頌古二首·其二
作者：釋法一
朝代：宋

背觸人難會，憑君子細看。
片雲才出洞，遮卻面前山。
聞僧舉五祖頌趙州露刀劍作偈
作者：釋法全
朝代：宋

鼓吹轟轟袒半肩，龍樓香噴益州船。
有時亦脚弄明月，踏破五湖波底天。
頌古十九首·其一
作者：釋法全
朝代：宋

昨夜深沙鑄鐵券，阿那律陀來合伴。
醉來相打見閻王，閻王握筆不能判。
不能判，却相勸。
彼此事同一家，更莫前思後算。
頌古十九首·其一〇
作者：釋法全
朝代：宋

相逢把手上高峰，四顧寥寥天宇空。
一曲漁歌人不會，蘆花飛起渡頭風。
頌古十九首·其一七
作者：釋法全
朝代：宋

西天人不會唐言，旱地雷聲徹大千。
九年面壁無人會，玉兔金烏火裏旋。
頌古十九首·其一三
作者：釋法全
朝代：宋

七里灘頭多蛤子，太陽一出口俱開。
平生肝膽雖然露，狡鶻何曾逐臭來。
頌古十九首·其一九
作者：釋法全
朝代：宋

幾回霑水又拖泥，年老心孤不自知。
遊子不歸空悵望，一溪流水落花隨。
頌古十九首·其一二
作者：釋法全
朝代：宋

鉢裏飯，桶裏水，狗子咬人不露齒。
堪笑韶陽老古錐，倒地至今猶未起。
頌古十九首·其一五
作者：釋法全
朝代：宋

石火光中爛熳遊，白拈臨濟未同儔。
掀反華岳連天黑，幾箇知身在御樓。
頌古十九首·其一八
作者：釋法全
朝代：宋

馬轉牛回豈足誇，爛泥中刺當行家。
霜刃一揮全意氣，坐令千載定龍蛇。
頌古十九首·其一六
作者：釋法全
朝代：宋

八十翁翁著繡靴，踏開幽洞笑呵呵。
傍人指點忘歸路，不覺腰間爛斧柯。
頌古十九首·其七
作者：釋法全
朝代：宋

日暖風和鶯囀新，柳垂金線繫東君。
東君不惜無私力，一點花紅一點春。
頌古十九首·其三
作者：釋法全
朝代：宋

徧身是，通身是，浄潔渾身涴却屎。
拽來露出猛風吹，誰教背手摸枕子。
頌古十九首·其九
作者：釋法全
朝代：宋

東司上不說佛法，喚來與伊劈面踏。
不用重論報佛恩，將此深心奉塵剎。
頌古十九首·其二
作者：釋法全
朝代：宋

布鼓當軒爲擊來，卧龍驚起出巖隈。
千峰秀色憑誰寫，一带澄江古鏡開。
頌古十九首·其五
作者：釋法全
朝代：宋

天高地厚尋常事，海闊山重更要論。
霹靂震摧山鬼窟，獨携霜劍定乾坤。
頌古十九首·其八
作者：釋法全
朝代：宋

狗子佛性無，斫額路上逢子湖。
業識性在遭一口，大地全無碧眼胡。
狗子佛性有，春風吹動千株柳。
知而故犯可憐生，一一面南看北斗。
頌古十九首·其六
作者：釋法全
朝代：宋

當門一脈透長安，遊子空嗟行路難。
不是人前誇俏措，金鎚擊碎萬重關。
頌古十九首·其四
作者：釋法全
朝代：宋

亂撒明珠顆顆晶，走盤應不貴金聲。
誰家女子能針線，一串穿來不剩星。
和子蒼三馬圖
作者：釋法具
朝代：宋

從來畫馬稱神妙，至今只說江都王。
將軍曹霸實季仲，沙苑丞相猶諸郎。
龍眠居士善畫馬，獨與二子遙相望。
兩馬駢立真驌驦，一馬脫去仍騰驤。
浣花老人今已亡，嗚呼五馬誰平章。
飽知畫肉亦畫骨，妙處不減黄無雙。
客中會友
作者：釋法具
朝代：宋

愁中有句可消除，客裏無人問所須。
竹屋青燈雨聲冷，白頭相對話江湖。
新興
作者：釋法具
朝代：宋

老子愛江水，江面開竹門。
江流竹影薄，子細見前村。
春日
作者：釋法具
朝代：宋

燒燈過了客思家，獨立衡門數暝鴉。
燕子未歸梅落盡，小窗明月屬梨花。
月夜游錢塘江
作者：釋法具
朝代：宋

小舟爲我載月色，白沙翠竹光相射。
自從李白下金陵，四百年無此豪逸。
東山
作者：釋法具
朝代：宋

窗中遠看眉黛綠，盡是當年歌吹愁。
鳥語夕陽人不見，薔薇花暗小江流。
游華頂峰
作者：釋法具
朝代：宋

行盡一徑龍蛇蟠，病身忽上青雲端。
天公豈念客來遠，偶吹一陣松風寒。
摩挲老眼坐嘆息，信有物表非人寰。
去天尺五步可到，雲夢八九吞何難。
微陽遠映衆山綠，景氣搖動如波瀾。
青蘿吐花葉嫋嫋，淺水落石聲潺潺。
盤空巨石碧如削，暗澹老樹蒼煙漫。
簷牙卓地殿影出，蝸涎上階夜雨殘。
昔人遺跡不復見，但見滿目圍蒼巒。
懸知此地可送老，黄葉滿庭風閉關。
玉京五城信不遠，神仙綬短誰能攀。
妄庸柳泌真可笑，安用採藥乘朱轓。
登道場山
作者：釋法具
朝代：宋

野吹竹色寒，下有古澗道。
牧兒放箠眠，牛馬齕風草。
竹軒二首·其一
作者：釋法具
朝代：宋

老竹排簷誰手種，山日未斜寒翠重。
六月散髪葉底眠，冷雨斜風頻入夢。
竹軒二首·其二
作者：釋法具
朝代：宋

冬凋峰木雪縞廬，落眼青青卻笑渠。
花時吹筍排林上，吳州還見竹溪圖。
絕句二首·其一
作者：釋法具
朝代：宋

鶴鳴九皋秋夜永，紙帳芙蕖臥燈影。
九州之外更九州，誰解摩心發深省。
絕句二首·其二
作者：釋法具
朝代：宋

看了青燈夢不成，東風捲雪落寒聲。
半生客裏無窮恨，告訴梅花說到明。
送僧
作者：釋法具
朝代：宋

灘聲嘈嘈雜雨聲，舍北舍南春水平。
拄杖穿花出門去，五湖風浪白鷗輕。
送僧之天台
作者：釋法具
朝代：宋

意在天台住過春，雪崖流水斷橋分。
今因送子入青嶂，老夢荒荒落冷雲。
送翁士特
作者：釋法具
朝代：宋

朝入羊腸暮鹿頭，十三官驛是荆州。
具車秣馬曉將發，寒燭燒殘語未休。
題煙篷
作者：釋法具
朝代：宋

曹植波瀾闊，曾爲若士遊。
江湖流滿眼，天地入扁舟。
散髪邀明月，停杯問白鷗。
他年歸紫禁，夢亦繞滄洲。
題華蓋仙山院默齋
作者：釋法具
朝代：宋

道人掛口蒼煙裏，萬象無聲忽轉雷。
老去不知塵世事，東風又上屋頭梅。
句
作者：釋法周
朝代：宋

地因培客土，凡草有時生。
偈二首·其一
作者：釋法因
朝代：宋

天上月圓，人間月半。
七八是數，事卻難算。
偈
作者：釋法如
朝代：宋

乾坤之內，宇宙之間。
中有一寶，秘在形山。
偈
作者：釋法寶
朝代：宋

千般言，萬種喻，只要教君早回去。
夜來一片黑雲生，莫教錯却山前路。
偈
作者：釋法寶
朝代：宋

千般言，萬種喻，祇要教君早回去。
夜來一片黑雲生，莫教錯却山前路。
句
作者：釋法平
朝代：宋

夢魂不入人閒世。
曉上人還浙東
作者：釋法平
朝代：宋

鳥宿柴門靜，更深別意傾。
孤燈寒有暈，細雨夜無聲。
渡曉人爭立，潮平櫓亂鳴。
君今成獨往，老罷苦爲情。
登北固樓
作者：釋法平
朝代：宋

不負南徐眼，來看北固雲。
金焦兩山小，吳楚一江分。
雨氣生蒼壁，秋聲起夕曛。
半生流落恨，此日重殷勤。
絕句
作者：釋法平
朝代：宋

春風吹枕小屏寒，客舍無聊夢不安。
花葉暗時人已去，夕陽光滿舊欄干。
偈二首·其一
作者：釋法忠
朝代：宋

張公喫酒李公醉，子細思量不思議。
李公醉醒問張公，恰使張公無好氣。
無好氣，不如歸家且打睡。
偈二首·其二
作者：釋法忠
朝代：宋

今朝正月半，有事爲君斷。
切忌兩眼睛，被他燈火換。
示寂頌
作者：釋法忠
朝代：宋

六十六年，遊夢幻中。
浩歌歸去，撒手長空。
觀水磨牌文有省
作者：釋法忠
朝代：宋

轉大法輪，目前包裹。
更問如何，水推石磨。
諷死心禪師
作者：釋法忠
朝代：宋

莫怪狂僧罵死心，死心結夏破叢林。
叢林明眼如相委，此話須教播古今。
頌古三首·其三
作者：釋法忠
朝代：宋

二月春光景氣浮，少年公子御街游。
銀床踞坐傾盃樂，三個孩童打馬毬。
頌古三首·其二
作者：釋法忠
朝代：宋

柳惲江頭賞白蘋，小風吹處曉煙輕。
漁翁坐釣秋亭月，翻憶苕溪說性情。
頌古五首·其一
作者：釋法忠
朝代：宋

馬駒蹴踏非驢事，要使兒孫腳下行。
三日耳聾猶可怪，謾勞灼卜聽虛聲。
頌古五首·其三
作者：釋法忠
朝代：宋

展開兩手當時說，大義流通滿世間。
莫謂入荒田不揀，而今到處草漫漫。
頌古五首·其二
作者：釋法忠
朝代：宋

諦觀五百生前事，不昧何如不落親。
因果歷然殊可怕，人人盡道野狐精。
頌古五首·其五
作者：釋法忠
朝代：宋

新婦騎驢阿家牽，草裏尋常萬萬千。
誰在後兮誰在先，不須特地苦加鞭。
頌古五首·其四
作者：釋法忠
朝代：宋

曾到不曾到，且喫一杯茶。
待客只如此，冷淡是僧家。
偈四首·其一
作者：釋法恭
朝代：宋

春風楊柳眉，春禽弄百舌。
一片祖師心，兩處俱漏泄。
不動步還家，習漏頓消滅。
暗投玉線芒，曉貫金針穴。
深固實幽遠，無人孰辨別。
慚愧可憐生，頭頭皆合轍。
不念阿彌陀，南無乾屎橛。
無智癡人前，第一不得說。
偈四首·其三
作者：釋法恭
朝代：宋

見得徹，用時親，相逢盡是箇中人。
望空雨寶休誇富，無地容錐未是貧。
踏著秤磓硬似鐵，八兩元來是半斤。
偈四首·其二
作者：釋法恭
朝代：宋

頭祖纔始陞堂，百丈卷席歸去。
不是拾得寒山，有理也無雪處。
偈四首·其四
作者：釋法恭
朝代：宋

五天一隻蓬蒿箭，攪動支那百萬兵。
不得雲門行正令，幾乎錯認定盤星。
臨終頌
作者：釋法慈
朝代：宋

無始劫來不曾生，今日當場又隨滅。
又隨滅，萬里炎天覓點雪。
偈三首·其一
作者：釋法成
朝代：宋

燈籠忽爾笑咍咍，如何露柱亦懷胎。
天明生得白頭女，至今遊蕩不歸來。
這冤家，好歸來，黄花與翠竹，早晚爲誰栽。
偈三首·其三
作者：釋法成
朝代：宋

露柱將來作木杓，旁人不肯任從伊。
木杓將來作露柱，撐天拄地也相宜。
偈三首·其二
作者：釋法成
朝代：宋

歸源性無二，方便有多門。
但了歸源性，何愁方便門。
山居·其一
作者：釋法成
朝代：宋

四顧巍峨鎖碧陰，松風和雨響於琴。
居山不用逃聲色，百鳥歸來何處尋。
山居·其二
作者：釋法成
朝代：宋

雪覆喬林同一色，清光上下含虛碧。
採樵人立渡頭寒，極目圓蟾爲誰白。
示小師思悟
作者：釋法成
朝代：宋

維摩不默不良久，打破玄關沒窠臼。
堪嗟幾箇杜波斯，問著癡癡不問口。
頌古二首·三頓棒
作者：釋法成
朝代：宋

山藤六十輕分付，肋下三拳已太遲。
堪笑不能知痛癢，上堂猶道拂蒿枝。
頌古二首·達磨見武帝
作者：釋法成
朝代：宋

閑將一段秦川錦，裁作人間巧婦衣。
幾度著來呈伎倆，暗中曲調少人知。
頌
作者：釋法昇
朝代：宋

我誦光明經，自得三昧力。
舉起便周圓，何用高聲覓。
一日三百部，日輪猶昃。
見者總生疑，我自心堅實。
偈二首·其一
作者：釋法智
朝代：宋

明月高懸未照前，雪眉人憑玉欄干。
夜深雨過風雷息，客散雲樓酒碗乾。
偈六首·其一
作者：釋法智
朝代：宋

真空不空，寥寥無影樹頭月。
真色非色，隠隠不萌枝上花。
威音路外芬芳，鳳無依倚。
空劫已前照耀，鶴不停機。
更須一色功圓，便得同中有異。
同中異，直下承當休擬議。
夜來明月照蘆花，鶴鷺並頭踏雪睡。
偈六首·其三
作者：釋法智
朝代：宋

深夜虛堂露氣佳，冰霜著月沒痕瑕。
木人打破琉璃碗，走過新羅始到家。
偈六首·其二
作者：釋法智
朝代：宋

辨不辨，昏不昏，打破盆子只論盆。
千里遠山烟樹，數家沙鳥漁村。
夜深月與湖光渾，天水茫茫絕點痕。
偈六首·其五
作者：釋法智
朝代：宋

動時常寂寂，靜處活鱍鱍。
動靜兩俱忘，佛祖何處著。
驀地夢回頭，長天飛一鶚。
春風有時好，春風有時惡。
不得春風花不開，花開又被風吹落。
錯錯錯，蒸餠元來是麵作。
偈六首·其六
作者：釋法智
朝代：宋

幽鳥語如篁，柳垂金線長。
雲收山谷靜，風送杏花香。
偈六首·其四
作者：釋法智
朝代：宋

一不成，二不是，火雲堆裏秋風起。
堪笑耘田車水翁，手脚忙亂同兒戲。
同兒戲，有巴鼻。
但得豐年賀太平，四海五湖皇化裏。
偈七首·其一
作者：釋法泉
朝代：宋

來不來，去不去。
脚下須彌山，腦後擎天柱。
大藏不能宣，佛眼不能覷。
諸禪德，漸老逢春解惜春，昨夜飛花落無數。
偈七首·其七
作者：釋法泉
朝代：宋

非佛非心徒擬議，得皮得髓謾商量。
臨行珍重諸禪侶，門外千山正夕陽。
偈七首·其三
作者：釋法泉
朝代：宋

要去不得去，要住不得住。
打破大散關，脫卻娘生袴。
偈七首·其五
作者：釋法泉
朝代：宋

文殊笑，普賢嗔，眼裏無筋一世貧。
相逢盡道休官去，林下何曾見一人。
偈七首·其四
作者：釋法泉
朝代：宋

時人欲識南禪路，門前有箇長松樹。
腳下分明不較多，無奈行人恁麽去。
莫恁去，急回顧，樓臺煙鎖鐘鳴處。
偈頌八十五首·其一三
作者：釋法泉
朝代：宋

團團離海嶠，漸漸出雲衢。
此夜一輪滿，清光何處無。
北邙行
作者：釋法泉
朝代：宋

前山後山高峨峨，喪車轔轔日日過。
哀歌幽怨港巖谷，聞者潛悲薤露歌。
哀歌一聲千載別，孝子順孫徒泣血。
世間何物得堅牢，大海須彌竟磨滅。
人生還如露易晞，從來有會終別離。
苦樂哀感不暫輟，況復百年驚夢馳。
去人悠悠不復至，今人不會古人意。
栽松起石駐墓門，欲爲死者長年計。
魂魄悠揚形化土，五趣茫茫井輪度。
今人還葬古人墳，今墳古墳無定主。
洛陽城裏千萬人，終爲北邙山下塵。
沈迷不記歸時路，爲君孤坐長悲辛。
昔日送人哭長道，今爲孤墳臥芳草。
妖狐穿穴藏子孫，耕夫撥骨尋珠寶。
老木蕭蕭生野風，東西壞塚連晴空。
寒食已過誰享祀，塚畔餘花寂寞紅。
日月相催若流矢，富貴賢愚盡如此。
安得同遊常樂鄉，縱經劫火無生死。
悼趙清獻公抃
作者：釋法泉
朝代：宋

仕也邦爲瑞，歸歟世作程。
人間金粟去，天上玉樓成。
慧劍無纖缺，冰壺徹底清。
春風瀔水路，孤月照雲明。
答東坡居士
作者：釋法泉
朝代：宋

指出明明是甚麽，舉頭鷂子穿雲過。
從來這碗最希奇，解問燈人能幾箇。
送東坡居士
作者：釋法泉
朝代：宋

脚下曹溪去路通，登堂無復問幡風。
好將鍾阜臨歧句，說似當年踏碓翁。
偈七首·其七
作者：釋法泰
朝代：宋

憶昔遊方日，獲得二種物。
一是金剛鎚，一是千聖骨。
持行宇宙中，氣岸高突兀。
如是三十年，用之爲準則。
而今年老矣，一物知何物。
擲下金剛鎚，擊碎千聖骨。
拋向四衢道，不能更惜得。
任意過浮生，指南將作北。
呼龜以爲鼈，喚豆以爲粟。
從他明眼人，笑我無繩墨。
偈七首·其三
作者：釋法泰
朝代：宋

火雲燒田苗，泉源絕流注。
婆竭大龍王，不知在何處。
偈七首·其五
作者：釋法泰
朝代：宋

德山棒下金沙異，臨濟喝中賓主分。
到此若無真正眼，可憐辜負本來人。
偈十三首·其一
作者：釋法泰
朝代：宋

客從遠方來，遺我一張琴。
中含太古意，舉世無知音。
子期徒側耳，師曠謾追尋。
今朝呈似君，試請彈一曲。
偈十三首·其一一
作者：釋法泰
朝代：宋

幽鳥語如篁，柳垂金線長。
少林傳底事，對面不囊藏。
偈十三首·其一二
作者：釋法泰
朝代：宋

有佛處不增，無佛處不減。
人人一段光明，歷劫何曾欠少。
咄，釋迦謾自化西乾，達磨無端來此土。
偈十三首·其七
作者：釋法泰
朝代：宋

開口有時非，開口有時是。
粗言及細語，皆歸第一義。
釋迦老子碗鳴聲，達磨西來屎臭氣。
惟有山前水牯牛，身放毫光照天地。
偈十三首·其三
作者：釋法泰
朝代：宋

開口錯，合口喪，明眼衲僧無伎倆。
春風吹落桃李花，淡煙疏雨籠青嶂。
偈十三首·其九
作者：釋法泰
朝代：宋

咄咄，何似生，穿雲俊鶻摩青天。
擡眸一顧十萬里，林間鈍羽空忙然。
求解會，著言詮，還同日午打三更。
爭如一句聲前薦，獨向毗盧頂上行。
偈十三首·其二
作者：釋法泰
朝代：宋

達得人空法空，未稱祖師家風。
體得全用全照，亦非衲僧要妙。
直須打破牢關，識取向上一竅。
偈十三首·其五
作者：釋法泰
朝代：宋

一雁度長空，影落寒江水。
水無沉影心，雁無遺蹤意。
蹤影兩相忘，憑何爲的旨。
籬邊金菊黄，江上芙蓉翠。
偈十三首·其六
作者：釋法泰
朝代：宋

三角牯牛獨腳舞，兩輪石磨遶空飛。
新生孩子擎鐵棒，直上須彌打一槌。
偈十三首·其四
作者：釋法泰
朝代：宋

一葉落，天下秋，看看空際火雲收。
萬里長江凈如練，謝家人不在漁舟。
四時般若·其一
作者：釋法泰
朝代：宋

日暖風和天地春，野華芳草一翻新。
靈山佳致依然在，誰是當年微笑人。
四時般若·其三
作者：釋法泰
朝代：宋

飄飄黄葉墜幽庭，萬里無雲宇宙清。
颯颯涼飈生戶外，韶陽三句轉分明。
四時般若·其二
作者：釋法泰
朝代：宋

萬木扶疏夏景長，園林梅杏嚼紅香。
山前麥熟還知否，一一當機爲舉揚。
四時般若·其四
作者：釋法泰
朝代：宋

林木蕭條復本根，嚴霜凍雪鏁松門。
地爐煨火通身暖，寒暑到來休更論。
贊達磨
作者：釋法泰
朝代：宋

泛舶來梁自普通，一鎚擊碎有爲功。
誰云面壁無言說，爭奈當門齒露風。
頌二首·一
作者：釋法泰
朝代：宋

空手把鋤頭，步行騎水牛。
人從橋上過，橋流水不流。
頌古十二首·其一
作者：釋法泰
朝代：宋

朝三暮四一何少，暮四朝三何太多。
多少未能知數量，有無從此見殽訛。
不殽訛，唵囌嚧，㗭唎薩婆訶。
頌古十二首·其一〇
作者：釋法泰
朝代：宋

樹倒藤枯意若何，溈山開口笑呵呵。
可憐三尺龍泉劍，喚作陶家壁上梭。
頌古十二首·其一一
作者：釋法泰
朝代：宋

有無不問語先墮，明鏡當臺雙照破。
迷雲散盡曉天空，杲日團團紅似火。
頌古十二首·其一二
作者：釋法泰
朝代：宋

多子塔前衣付後，更傳何物示於人。
雙珠迸出剎竿倒，直得寒光徹四鄰。
頌古十二首·其七
作者：釋法泰
朝代：宋

應用從來不覆藏，當機何得昧真常。
只知報道王來也，不覺渾身在帝鄉。
頌古十二首·其三
作者：釋法泰
朝代：宋

無量秤子兩頭平，拈起應須見得明。
若向箇中爭分兩，知渠錯認定盤星。
頌古十二首·其九
作者：釋法泰
朝代：宋

商嶺東西路不分，兩間茅屋一溪雲。
師年耳聵知師意，人是人非不欲聞。
頌古十二首·其二
作者：釋法泰
朝代：宋

三腳驢子弄蹄行，步步蓮華襯足生。
堪笑草中尋覓者，不知芳樹囀新鶯。
頌古十二首·其五
作者：釋法泰
朝代：宋

子卿不下單于拜，始末常遵漢帝儀。
雪後乃知松柏操，事難方見丈夫兒。
頌古十二首·其八
作者：釋法泰
朝代：宋

不落因果何曾墮，不昧因果何曾脫。
當堂鏡破兩頭忘，掃影滅蹤無摸索。
無摸索，何倚托。
秋風吹梧桐，樹葉鳴嚗嚗。
頌古十二首·其六
作者：釋法泰
朝代：宋

得人一牛，還人一馬。
有往有來，可知禮也。
頌古十二首·其四
作者：釋法泰
朝代：宋

十分風采露堂堂，玉蘂瓊華未比量。
剛被傍人論好醜，因茲難嫁與潘郎。
頌古四十四首·其一
作者：釋法泰
朝代：宋

生無所生，死無所死。
風動塵飛，波澄浪止。
和合離散，隨處發現。
滿月彎弓，雙雕一箭。
頌古四十四首·其一一
作者：釋法泰
朝代：宋

行婆能擊塗毒鼓，遠近聞之皆膽怖。
唯有南泉與趙州，同死同生殊不顧。
阿呵呵，伎死禪和不奈何。
頌古四十四首·其一七
作者：釋法泰
朝代：宋

病餐毒藥訪良醫，醫使元餐藥治之。
病去藥回滋味別，舌頭具眼者方知。
頌古四十四首·其一三
作者：釋法泰
朝代：宋

堂堂妙相真難比，歷歷梵音猶更奇。
可憐逐句尋言者，嗟過長沙覿面機。
知不知，黄鶴樓崔顥題詩。
頌古四十四首·其一九
作者：釋法泰
朝代：宋

溪邊嫩柳條條綠，陌上桃花樹樹紅。
勿謂東君無管带，更加暖日與和風。
頌古四十四首·其一二
作者：釋法泰
朝代：宋

試問田中有幾人，插鍬叉手意分明。
可憐不逐南山去，撒手歸家罷問程。
頌古四十四首·其一八
作者：釋法泰
朝代：宋

打破當年山鬼窟，豁開正眼耀乾坤。
三拳肋下無多子，一喝雷轟迸海門。
頌古四十四首·其一六
作者：釋法泰
朝代：宋

等閑施設豈徒然，平地波瀾欲浸天。
更向胡梯敲數下，免教失腳墮黄泉。
頌古四十四首·其一四
作者：釋法泰
朝代：宋

宗師垂手貴天真，肯事雕蟲篆刻新。
只向平田淺草處，等閑推出玉麒麟。
頌古四十四首·其三
作者：釋法泰
朝代：宋

不是風兮不是旛，一重山後一重山。
青春雨過無餘因，獨倚危樓望剎竿。
頌古四十四首·其三〇
作者：釋法泰
朝代：宋

垂鈎四海釣獰龍，格外玄談知己從。
相見披衫带席帽，不妨把手上高峰。
頌古四十四首·其三一
作者：釋法泰
朝代：宋

驀刃開時飛銕騎，電光閃處擲金槌。
一城瞎卻渾閑事，直至而今成是非。
頌古四十四首·其三七
作者：釋法泰
朝代：宋

涼風落木楚山秋，滿樹寒蟬噪不休。
紅蓼白蘋開兩岸，不知誰在釣魚舟。
頌古四十四首·其三三
作者：釋法泰
朝代：宋

格外談，驚人句，懵懂禪和徒指注。
灼然好箇佛無光，言下迷宗空自忙。
賴有知音招慶在，譊訛一夏爲雌黄。
雌黄出，暗寫愁腸寄知識。
頌古四十四首·其三九
作者：釋法泰
朝代：宋

汝水向東流，楚水從南至。
皆歸大海中，鹹淡同一味。
頂門具眼底衲僧，試向其中辨淺深。
頌古四十四首·其三二
作者：釋法泰
朝代：宋

一拳拳倒黄鶴樓，一趯趯翻鸚鵡洲。
幸有傍人爲著力，自家端坐看揚州。
頌古四十四首·其三八
作者：釋法泰
朝代：宋

明鏡當臺湛如水，無端特地起塵埃。
積成山嶽面前立，千手大悲擘不開。
頌古四十四首·其三六
作者：釋法泰
朝代：宋

對一說，五教三乘盡該攝。
龍宮海藏任縱橫，水底泥牛吞卻月。
頌古四十四首·其三四
作者：釋法泰
朝代：宋

白紙三張通信去，展開千里卻同風。
陽春轉入胡笳曲，不是風吹別調中。
頌古四十四首·其九
作者：釋法泰
朝代：宋

相見不虛圖，分明付與渠。
汝醉我扶起，我倒汝相扶。
交互爲賓主，相將入帝都。
高歌大笑九衢裏，天上人間我唯爾。
頌古四十四首·其二
作者：釋法泰
朝代：宋

重城曉入冒輕煙，鬧市相逢豈偶然。
一句等閑相借問，平田忽爾浪滔天。
月上女，實堪憐，雲髻高梳何處去，借婆裙子拜婆年。
頌古四十四首·其二〇
作者：釋法泰
朝代：宋

臭煙蓬㶿中，迸出鐵蒺藜。
當如如未委，喪卻目前機。
頌古四十四首·其二一
作者：釋法泰
朝代：宋

皮裹骨兮骨裹皮，分明道了復何疑。
拈起草鞋如未委，不如別處且烏龜。
頌古四十四首·其二七
作者：釋法泰
朝代：宋

嵯峨萬仞是曹山，氣岸雄雄坐祖關。
橫按鏌鋣全正令，太平寰宇斬癡頑。
頌古四十四首·其二三
作者：釋法泰
朝代：宋

白衣拜相喜難加，暫時流落向天涯。
移身換步人難用，夜來歸宿五侯家。
頌古四十四首·其二九
作者：釋法泰
朝代：宋

高樓美女一雙雙，各向瓊窗坐玉牀。
繡綉出鴛鴦呈似了，金針深插錦香囊。
頌古四十四首·其二二
作者：釋法泰
朝代：宋

無寒暑處爲君通，枯木生死花又一重。
堪笑刻舟求劍者，至今猶在冷灰中。
頌古四十四首·其二五
作者：釋法泰
朝代：宋

吞卻易，吐還難，須彌頂上無風寒。
昨夜三更白如晝，不知誰共倚闌觀。
頌古四十四首·其二八
作者：釋法泰
朝代：宋

窣堵波成賞匠人，工錢一二與三文。
可憐眼裏無筋者，當面定將數目分。
頌古四十四首·其二四
作者：釋法泰
朝代：宋

無鬚鎖子兩頭搖，無瑕璧玉三回獻。
反遭刖足太無端，誰料正言還似反。
頌古四十四首·其五
作者：釋法泰
朝代：宋

張公養得三箇兒，長大不知誰立志。
呼來月下同蹤由，眼睛箇箇皆相似。
頌古四十四首·其八
作者：釋法泰
朝代：宋

百丈開田說大義，理事圓融無不備。
梵音清徹十方聞，草樹鋤鍬皆聳起。
末後雙拳再展開，拖泥带水爲癡獃。
船流到岸五千里，刻舟求劍徒悠哉。
頌古四十四首·其六
作者：釋法泰
朝代：宋

朱沙鏡裏開顔笑，白玉盤中展腳眠。
大抵人生難得共，得團圓處且團圓。
頌古四十四首·其四
作者：釋法泰
朝代：宋

堂堂妙相絕錙銖，善惡都忘見也無。
萬里雲收天界凈，海心無浪月輪孤。
頌古四十四首·其四一
作者：釋法泰
朝代：宋

風前露出無瑕璧，室內擎將如意珠。
兩度獻渠渠不識，可憐流落在江湖。
頌古四十四首·其四三
作者：釋法泰
朝代：宋

雞寒上樹，鴨寒下水。
三百餘會不能宣，九年面壁徒瞌睡。
休瞌睡，上是天兮下是地。
頌古四十四首·其四二
作者：釋法泰
朝代：宋

銀椀裏盛雪，冰壺含寶月。
縱具四韋陀，到此虛搖舌。
西天令嚴，此土還別。
頌古四十四首·其四四
作者：釋法泰
朝代：宋

西天人不會唐言，端坐巍巍少室前。
剛被流支打齒缺，至令有理不能宣。
偈
作者：釋法淳
朝代：宋

半夜逾城景象虛，雪山深處觜盧都。
直饒一見明星悟，已是當時不丈夫。
偈二首·其一
作者：釋法清
朝代：宋

萬柳千華暖日開，一華端有一如來。
妙談不二虛空藏，動著微言徧九垓。
偈二首·其二
作者：釋法清
朝代：宋

萬仞崖頭曾借路，百千禪侶盡生疑。
只因滿眼多巘嶮，不識天然却問誰。
和馮濟川題枯髏圖
作者：釋法清
朝代：宋

形骸在此，其人何在。
日炙風吹，掩彩掩彩。
偈
作者：釋法演
朝代：宋

皖伯臺前送別時，桃花如錦柳如眉。
明年此日憑欄看，依舊青青一兩枝。
偈
作者：釋法演
朝代：宋

華種有生姓，因地華生生。
大緣與性合，當生生不生。
偈七首·其一
作者：釋法演
朝代：宋

幸然無一事，行脚要參禪。
却被禪相惱，不透祖師關。
偈七首·其七
作者：釋法演
朝代：宋

佛祖生冤家，悟道染泥土。
無爲無事人，聲色如聾瞽。
偈七首·其三
作者：釋法演
朝代：宋

此箇物，上拄天，下拄地。
皖口作眼，皖山作鼻。
太平退身三步，放你諸人出氣。
太平淈髿漢，事事盡經遍。
如是三十年，也有人讚歎。
偈七首·其二
作者：釋法演
朝代：宋

難難幾何般，易易沒巴鼻。
好好催人老，默默從此得。
偈七首·其五
作者：釋法演
朝代：宋

悟了同未悟，歸家尋舊路。
一字是一字，一句是一句。
自小不脫空，兩歲學移步。
湛水生蓮花，一年生一度。
偈七首·其六
作者：釋法演
朝代：宋

花發鷄冠媚早秋，誰人能染紫絲頭。
有時風動頻相倚，似向階前鬭不休。
偈七首·其四
作者：釋法演
朝代：宋

白雲不會說禪，三門開向兩邊。
有人動著關捩，兩片東扇西扇。
句·其一
作者：釋法演
朝代：宋

簷聲不斷前旬雨，電影還連後夜雷。
句·其三
作者：釋法演
朝代：宋

富嫌千口少，貧恨一身多。
句·其二
作者：釋法演
朝代：宋

不因紫陌花開早，爭得黄鶑下柳條。
投機偈呈白雲端禪師
作者：釋法演
朝代：宋

山前一片閑田地，叉手叮嚀問祖翁。
幾度賣來還自買，爲憐松竹引清風。
舉俱胝豎指因緣頌
作者：釋法演
朝代：宋

佳人睡起懶梳頭，把得金釵插便休。
大抵還他肌骨好，不涂紅粉也風流。
垂虹晚望
作者：釋法照
朝代：宋

老眼青青望洞庭，虹垂斷岸月初生。
滔滔橋下無情水，不爲吳王洗甲兵。
表忠觀
作者：釋法照
朝代：宋

錢王古廟鎖莓苔，華表秋深鶴不來。
昨夜石壇風露重，凌霄花落鳳仙開。
辭世偈
作者：釋法照
朝代：宋

佛壽八十，我多九年。
虛空掇轉，大用現前。
遊洞霄
作者：釋法照
朝代：宋

天柱華心結蕊宮，翠蛟飛玉滾溪風。
巖生洞穴非人世，不到那知造化功。
句·其一
作者：釋法燈
朝代：宋

雲失溪月寒。
句·其三
作者：釋法燈
朝代：宋

永日翛然坐。
句·其二
作者：釋法燈
朝代：宋

岸柳含煙翠。
句·其五
作者：釋法燈
朝代：宋

幽鳥語如簧。
句·其四
作者：釋法燈
朝代：宋

未取負雪山。
偈二首·其一
作者：釋法真
朝代：宋

蘆峰深處無人到，門前雪壓枯松倒。
板聲驚起夢中人，一條古路清風掃。
偈二首·其二
作者：釋法真
朝代：宋

欲明向上事，須具頂門眼。
若具頂門眼，始契出家心。
既契出家心，常具頂門眼。
會頂門眼偈
作者：釋法真
朝代：宋

四京人著衣喫飯，兩浙人飽暖自如。
通玄峰頂香風清，花發蟠桃三四株。
辭衆偈
作者：釋法祚
朝代：宋

七十七年，幻緣忽破。
秋水無痕，霜天月墮。
偈四首·其二
作者：釋法秀
朝代：宋

秋雲秋水，看山滿目。
這裏明得，千足萬足。
偈四首·其四
作者：釋法秀
朝代：宋

少林九年冷坐，却被神光覷破。
如今玉石難分，祇得麻纏紙裹。
送僧遊嘉禾
作者：釋法秀
朝代：宋

楚天西首路，槜李記曾遊。
店宿燈懸夢，隄行草喚愁。
玉澄湖水曉，畫展囿亭秋。
小艇枯楊趾，重來爲繫留。
頌
作者：釋法秀
朝代：宋

誰能一日三梳頭，撮得根牢髻便休。
大抵是他肌骨好，不施紅粉也風流。
乞貲曹勣
作者：釋法空
朝代：宋

一夢江湖已十春，芒鞋不踐馬頭塵。
只知今日了今日，豈料一身愁一身。
南阮固應慚北阮，越人哪得累秦人。
西風不但吹游子，吹老天涯白髮新。
乞貲曹勣
作者：釋法空
朝代：宋

一夢江湖已十春，芒鞋不踐馬頭塵。
只知今日了今日，豈料一身愁一身。
南阮固應慚北阮，越人那得累秦人。
西風不但吹游子，吹老天涯白髮親。
偈
作者：釋法聰
朝代：宋

幽室寒燈不假挑，虛空明月徹雲霄。
要知日用常無間，烈焰光中發異苗。
句
作者：釋法芝
朝代：宋

淡游聊得慰孤悶，誰問當年寄老心。
山光寺
作者：釋法芝
朝代：宋

扁舟乘興到山光，古寺臨流勝氣藏。
慚愧南風知我意，吹將草木作天香。
一化士取血和墨寫藏經乞頌
作者：釋法薰
朝代：宋

欲書火後舊時經，剔血和煤字字真。
未舉筆前全藏了，聞絃應有賞音人。
三祖贊
作者：釋法薰
朝代：宋

覓罪不可得，更於何處懺。
雲翳豁然開，青天孤月上。
上張及庵乞米
作者：釋法薰
朝代：宋

南山近日飯籬空，衲子難教口欱風。
引臂上方香積界，須勞金粟展神通。
二祖贊
作者：釋法薰
朝代：宋

覓心無處覓，當下便心安。
早知冰是水，兩臂定完全。
五祖贊
作者：釋法薰
朝代：宋

栽遍滿山松，暗地翻身轉。
雖然得信衣，何曾識爺面。
仙人望月濯足
作者：釋法薰
朝代：宋

夜靜山空月半彎，挽衣垂足滌潺湲。
無人領此深深意，別向壺中更覓天。
偈頌一百三十三首·其一〇
作者：釋法薰
朝代：宋

五祖鵓鳩啼，當機直下提。
隔山尋蟻跡，能有幾人知。
偈頌一百三十三首·其一〇〇
作者：釋法薰
朝代：宋

九年坐兀兀，胡僧無妙訣。
長安路坦然，夜行人不絕。
偈頌一百三十三首·其一〇七
作者：釋法薰
朝代：宋

不坐空王殿，不掛本來衣。
何須便恁麽，切忌未生時。
偈頌一百三十三首·其一〇三
作者：釋法薰
朝代：宋

前佛紀綱，後佛性命。
衲僧腰間古曆日，定是三年逢一閏，不知東平打破鏡。
偈頌一百三十三首·其一〇九
作者：釋法薰
朝代：宋

當頭一句，無過直與。
南山有口，不敢錯舉，笑破露柱。
偈頌一百三十三首·其一〇五
作者：釋法薰
朝代：宋

肥儱俑，無腹孔。
不識字，有錢用。
偈頌一百三十三首·其一〇六
作者：釋法薰
朝代：宋

一夏過半，久參事慢。
伶俐衲僧，一咬便斷。
偈頌一百三十三首·其一一一
作者：釋法薰
朝代：宋

禁足護生，西天此土。
盡是死門，終非活路。
偈頌一百三十三首·其一一七
作者：釋法薰
朝代：宋

九十日安居，徧地無行路。
意不停玄，眼不掛戶。
布袋頭開，乾坤獨露。
萬里寸草無，踏著不相似。
偈頌一百三十三首·其一一九
作者：釋法薰
朝代：宋

吾常於此切，密意在汝邊。
麟龍不爲瑞，鶴龜自成僊。
偈頌一百三十三首·其一一五
作者：釋法薰
朝代：宋

相見不須瞋，君窮我亦貧。
謂言侵早起，更有夜行人。
偈頌一百三十三首·其一七
作者：釋法薰
朝代：宋

東弗于逮，西瞿耶尼。
清清之水，遊鱼自迷。
偈頌一百三十三首·其一三
作者：釋法薰
朝代：宋

新年佛法，一切成現。
明去暗來，三頭兩面。
靈利衲僧，猶隔一線。
更問如何，腦後拔箭。
偈頌一百三十三首·其一三〇
作者：釋法薰
朝代：宋

九夏安居畢，布袋結頭開。
衲僧無定度，南嶽與天台。
中路𡎺著脚指頭，方知南山一夏不辜負你。
偈頌一百三十三首·其一三二
作者：釋法薰
朝代：宋

尋常顛說倒說，何曾開口動舌。
不妨雪上加霜，更與諸人一決。
偈頌一百三十三首·其一二一
作者：釋法薰
朝代：宋

棒喝交馳如雷掣，顛言倒語三寸舌。
南州打到北州頭，甕裏何曾失却鱉。
偈頌一百三十三首·其一二三
作者：釋法薰
朝代：宋

冷水點沸鍋，舌頭不出口。
可惜老巖頭，慈悲成過咎。
偈頌一百三十三首·其一二九
作者：釋法薰
朝代：宋

妙旨迅速，言說來遲。
龍門上客，未舉先知。
偈頌一百三十三首·其一二二
作者：釋法薰
朝代：宋

養子不及父，家門一世衰。
過山尋蟻跡，能有幾人知。
老和尚你知我知，莫教漏泄天機。
偈頌一百三十三首·其一二六
作者：釋法薰
朝代：宋

古人一期恁麽道，白玉無瑕却有瑕。
路途之樂，終不到家。
偈頌一百三十三首·其一二四
作者：釋法薰
朝代：宋

秋風凋敗葉，遊子未歸家。
直饒歸得後，無處立生涯。
白蘋紅蓼對蘆花，令人長憶老玄沙。
偈頌一百三十三首·其一八
作者：釋法薰
朝代：宋

庭開金菊宿根生，來雁新聞一兩聲。
猶握金鞭問歸客，夜深誰共御街行。
偈頌一百三十三首·其一四
作者：釋法薰
朝代：宋

指天指地，小兒子戲。
無可慇懃，澆杓惡水。
偈頌一百三十三首·其七〇
作者：釋法薰
朝代：宋

不結毗盧印，那弘古佛心。
明月照幽谷，寒濤助夜砧。
偈頌一百三十三首·其七一
作者：釋法薰
朝代：宋

至人變化，體妙難名。
去來不以象，動靜不以形。
通途自寥邈，何處不稱尊。
更無一法可當情，直踏毗盧頂上行。
偈頌一百三十三首·其三
作者：釋法薰
朝代：宋

衲僧公驗，突出難辨。
手眼通身，只得一半。
偈頌一百三十三首·其三〇
作者：釋法薰
朝代：宋

觸目不會道，運足焉知步。
倒腹傾腸，翻成露布。
石田頂戴諸人，爭敢絲毫錯悞。
却憶王老師，不打這破鼓。
偈頌一百三十三首·其三三
作者：釋法薰
朝代：宋

不是世間法，亦非西祖意。
晷運推移，日南長至。
幽州江口石人，不道光陰虛棄。
偈頌一百三十三首·其三二
作者：釋法薰
朝代：宋

達磨不會禪，夫子不識字。
第一莫將來，將來不相似。
偈頌一百三十三首·其三五
作者：釋法薰
朝代：宋

無心亦無法，非法亦非心。
大勳不豎賞，柴扉草自深。
偈頌一百三十三首·其三六
作者：釋法薰
朝代：宋

通身無覓處，遍界不曾藏。
閉目中秋坐，却笑月無光。
偈頌一百三十三首·其三四
作者：釋法薰
朝代：宋

一不成一，二不成二。
喝水成水，敲骨出髓。
眼有瞳人，色斯舉矣。
偈頌一百三十三首·其九
作者：釋法薰
朝代：宋

大道體寬，無易無難。
相頭買帽，此土西天。
偈頌一百三十三首·其九一
作者：釋法薰
朝代：宋

雪峰輥毬，禾山打皷。
要覓旨歸，月不破五。
偈頌一百三十三首·其九七
作者：釋法薰
朝代：宋

深聞淺悟，淺聞深悟。
只知貪程，不覺蹉路。
偈頌一百三十三首·其二
作者：釋法薰
朝代：宋

高峰方丈，內外皆空。
垂鈎四海，只釣獰龍。
偈頌一百三十三首·其二〇
作者：釋法薰
朝代：宋

老倒慈明爲指迷，釣絲絞水出群機。
時人貪看蘆花白，不見沙鷗隔岸飛。
偈頌一百三十三首·其二七
作者：釋法薰
朝代：宋

一言道盡，却成兩橛。
擊鼓陞堂，子承父業。
偈頌一百三十三首·其二二
作者：釋法薰
朝代：宋

乳源言中藏劍戟，這僧姦裏放癡憨。
西來的的意，斫額望扶桑。
偈頌一百三十三首·其二六
作者：釋法薰
朝代：宋

解語非干舌，能言不是聲。
斬新提活句，冬後一陽生。
偈頌一百三十三首·其五三
作者：釋法薰
朝代：宋

禪非意想，道絕功勳。
青天白日，有迷路人。
偈頌一百三十三首·其五二
作者：釋法薰
朝代：宋

身心一如，身外無餘。
長安雖樂，不是久居。
偈頌一百三十三首·其五五
作者：釋法薰
朝代：宋

言詮不及處，文彩未生時。
電光石火，猶尚遲遲。
直下橫身擔荷得，藕絲牽動五須彌。
偈頌一百三十三首·其五八
作者：釋法薰
朝代：宋

今朝端午節，鍾山强饒舌。
家無白澤之圖，妖怪自然消滅。
滅，滅，夜行一任貪明月。
偈頌一百三十三首·其八
作者：釋法薰
朝代：宋

蓮花荷葉，意在言前。
神僊妙訣，父子不傳。
偈頌一百三十三首·其八一
作者：釋法薰
朝代：宋

一生空拽露布，末後又把不住。
滅度不滅度，總非吾弟子，破布囊盡底翻出。
蒼天中更添冤苦，可惜黄金成糞土。
偈頌一百三十三首·其八三
作者：釋法薰
朝代：宋

悉達今朝出母胎，無端滿目是塵埃。
山僧傾倒西湖水，索性從頭洗一回。
偈頌一百三十三首·其八九
作者：釋法薰
朝代：宋

佛法二字，不怕爛却。
俊快衲僧，隔牆見角。
臨濟德山，蹉過一著。
偈頌一百三十三首·其六〇
作者：釋法薰
朝代：宋

未過蔣山關，須過蔣山關。
過得蔣山關，呼喚不回，牢籠不住。
平地鼓洪波，青天撒白雨。
石田笑嘻嘻，未敢輕相許。
射虎不真，徒勞沒羽。
偈頌一百三十三首·其六一
作者：釋法薰
朝代：宋

平如鏡，爛如泥。
迷則迷於悟，悟則悟於迷。
禹力不到處，河聲流向西。
偈頌一百三十三首·其六三
作者：釋法薰
朝代：宋

慧日峰高，門庭壁立。
放一線開，從這裏入。
偈頌一百三十三首·其六九
作者：釋法薰
朝代：宋

千五百人善知識，不念吾宗正岑寂。
五峰趯倒浪翻空，大地山河俱失色。
金風體露，葉落歸根，只堪惆悵不堪陳。
偈頌一百三十三首·其四一
作者：釋法薰
朝代：宋

舉古舉今，和泥合水。
說心說性，畫虎成狸。
偈頌一百三十三首·其四九
作者：釋法薰
朝代：宋

焦磚打著連底凍，赤眼撞著火柴頭。
將軍但得嘉聲在，何必榮封萬戶侯。
偈頌一百三十三首·其四五
作者：釋法薰
朝代：宋

今朝五月五，石田無剩語。
打破鬼門關，三更日卓午，明眼衲僧迷却路。
偈頌一百三十三首·其四六
作者：釋法薰
朝代：宋

深山巖崖中，迥絕無人處。
箇事分明，十成顯露。
擬著便乖張，不擬成差互。
趙州親見南泉，百丈曾參馬祖。
偈頌一百三十三首·其四四
作者：釋法薰
朝代：宋

四月十五結，虛空遭火爇。
此土與西天，同途不同轍，鎮州蘿蔔并州鐵。
偈頌六十八首·其一
作者：釋法薰
朝代：宋

無門之門，七通八達。
入之一字，也不消得。
偈頌六十八首·其一九
作者：釋法薰
朝代：宋

海上明公秀，趙州東院西。
不移毫髮許，平步上雲梯。
偈頌六十八首·其一二
作者：釋法薰
朝代：宋

巴陵三轉語，鈍置老僧門。
靈山無半句，報盡破菴恩。
偈頌六十八首·其一八
作者：釋法薰
朝代：宋

我若坐時汝須立，同坐同立成瞎漢。
非瞎漢，把手大家行那畔。
偈頌六十八首·其一六
作者：釋法薰
朝代：宋

節令不相饒，陽生第一爻。
諸佛道長，衆生道消。
拄杖子，獨孤標。
偈頌六十八首·其三三
作者：釋法薰
朝代：宋

七十九年間，大地遭欺誑。
且喜葛藤根，今朝嚗地斷。
後代兒孫，三馬九亂。
偈頌六十八首·其三九
作者：釋法薰
朝代：宋

欲得見前，莫存順逆。
築著磕著，無處尋覓。
偈頌六十八首·其二
作者：釋法薰
朝代：宋

有路可行，更高也上。
須彌燈王，退身合掌。
偈頌六十八首·其二七
作者：釋法薰
朝代：宋

百尺竿頭行闊步，紫羅帳裏撒真珠。
山僧贏得呵呵笑，未審諸人會也無。
偈頌六十八首·其二五
作者：釋法薰
朝代：宋

登天不假梯，徧地無行路。
可憐杜衲僧，邯鄲學唐步。
偈頌六十八首·其二六
作者：釋法薰
朝代：宋

動容揚古路，不墮悄然機。
承言者喪，滯句者迷。
不承言，不滯句，蝦𢋙跳上梵天，燈籠吞却露柱。
偈頌六十八首·其五
作者：釋法薰
朝代：宋

大雪滿長安，春來特地寒。
新年頭佛法，一點不相瞞。
偈頌六十八首·其五〇
作者：釋法薰
朝代：宋

青山不舉步，日下不挑燈。
黄頭碧眼，臭肉生蠅。
諸人三十年後悟去，不得錯怪老僧。
偈頌六十八首·其五一
作者：釋法薰
朝代：宋

德山雨點棒，臨際雷奔喝。
收拾將來，七零八落。
靈山咬定牙關，盡力也難提掇，睦州拶折雲門脚。
偈頌六十八首·其五四
作者：釋法薰
朝代：宋

西來無意，直指無旨。
引得癡兒，盡卧冷地。
偈頌六十八首·其六一
作者：釋法薰
朝代：宋

放下覓無蹤，盡力提不起。
寸鐵未施，刀鏘滿地，明眼衲僧失巴鼻。
偈頌六十八首·其六七
作者：釋法薰
朝代：宋

松柏千年青，不入時人意。
牡丹一日紅，滿城公子醉。
偈頌六十八首·其六二
作者：釋法薰
朝代：宋

德山棒頭短，臨濟喝聲低。
不傷物義句，趙州東院西。
偈頌六十八首·其六五
作者：釋法薰
朝代：宋

秋聲滿林壑，秋雨滴梧桐。
門外未歸客，飄泊在途中。
歸也，歸也，通身白汗，下載清風。
偈頌六十八首·其六八
作者：釋法薰
朝代：宋

採藥與用藥，相逢一會家。
殺人活人不眨眼，白玉無瑕却有瑕。
偈頌六十八首·其四〇
作者：釋法薰
朝代：宋

鐵壁鐵壁復鐵壁，那邊那邊更那邊。
事到極頭須倒斷，瞎馿𨁝跳過西天。
偈頌六十八首·其四三
作者：釋法薰
朝代：宋

臨際頂中髓，楊岐眼裏筋。
欲明這箇事，須還這箇人。
風前有路，秤尾無星。
大家贏得笑忻忻，笑道秤尾無星。
偈頌六十八首·其四二
作者：釋法薰
朝代：宋

海上明公秀，衲僧不知有。
冷地忽相逢，尋常無處討。
無處討，莫草草，龍王宮殿，有誰親到。
偈頌十五首·其一
作者：釋法薰
朝代：宋

莫行心處路，不挂本來衣。
何須更恁麽，切忌未生時。
偈頌十五首·其一一
作者：釋法薰
朝代：宋

夏末秋初萬萬千，石頭路滑脚皮穿。
這僧劍刃翻身疾，也被雲門索飯錢。
偈頌十五首·其一三
作者：釋法薰
朝代：宋

大海波濤湧，于江水逆流。
龍王宮殿裡，不見一人遊。
偈頌十五首·其一二
作者：釋法薰
朝代：宋

吾家那事苦無多，不在頻搜故紙籮。
未解語言先作賦，却參鍾阜問如何。
偈頌十五首·其一五
作者：釋法薰
朝代：宋

解用不須雙刃劍，延齡何必九還丹。
尉遲□不在家死，獅子那能食兔錢。
偈頌十五首·其一四
作者：釋法薰
朝代：宋

夫子不識字，達磨不會禪。
御樓看射獵，不是刈茅田。
偈頌十五首·其七
作者：釋法薰
朝代：宋

以大圓覺，爲我伽藍。
頭上著枷，脚下著杻。
身心安居，平等性智。
困魚止瀝，病鳥栖蘆。
偈頌十五首·其三
作者：釋法薰
朝代：宋

以大圓覺，爲我伽藍。
望雲上樹，身心安居。
平等性智，熟睡寐語。
偈頌十五首·其五
作者：釋法薰
朝代：宋

透骨霜風入戶庭，日南長至又逢迎。
衲僧不解論時節，只麽堆堆過此生。
偈頌十五首·其六
作者：釋法薰
朝代：宋

烏兔東西疾，一年時序畢。
竇八布衫穿，烏龜眼睛赤。
偈頌十五首·其四
作者：釋法薰
朝代：宋

飛來峰高攀不上，冷泉水深飲不竭。
衲僧到此擬奚爲，盡力神疲好休歇。
六祖贊
作者：釋法薰
朝代：宋

腰石碓坊舂，不識一丁字。
無樹亦無臺，猶傳鉢袋子。
出山相贊·其一
作者：釋法薰
朝代：宋

未出山時，四方風悄悄。
纔出山來，平地洪波湧。
箇般醜舉止，邈得將何用。
也好長時展起，隨分爇三錢兜樓香，薰他鼻孔。
初祖贊
作者：釋法薰
朝代：宋

航海越漠來，幾度藥不殺。
壞我震旦人，至今廝淈𣸩。
化柴
作者：釋法薰
朝代：宋

祖翁元是賣柴漢，今日無柴却可憐。
去謁檀門好收拾，歸來要接午炊煙。
化砌竈
作者：釋法薰
朝代：宋

鑊已鑄成無滲漏，竈猶未砌正經營。
嵩山杖子休拈出，我要粥香聞五更。
受業師孫請贊
作者：釋法薰
朝代：宋

削髮村院裡，僻陋少見聞。
信脚到南地，也作住山人。
龍床角畔脫空話，引得衲子如蜂屯。
思歸未得，故國夢頻。
慇懃藉汝將予去，且看梨花二月春。
吳道夫乞語
作者：釋法薰
朝代：宋

走得波波兩履穿，擔頭書卷未能捐。
待君患過維摩病，却好重來見石田。
和戒首座韵
作者：釋法薰
朝代：宋

兩目瞠瞠視碧霄，生吞佛祖氣雄豪。
石潭誰得知深淺，盡日金風鼓怒濤。
和真歇墨蹟三頌·其一
作者：釋法薰
朝代：宋

箇事全超浩劫前，借功明位不徒然。
但能不觸親爺諱，一任冰輪在處圓。
和真歇墨蹟三頌·其三
作者：釋法薰
朝代：宋

撒手懸空萬仞崖，方知佛祖絕梯階。
無端諸老爭呈醜，未免將身一處埋。
和真歇墨蹟三頌·其二
作者：釋法薰
朝代：宋

縱然萬象體元真，雨沐雲蒸到眼新。
開口恐成隨類墮，相逢多是笑吟吟。
四睡圖贊
作者：釋法薰
朝代：宋

一等騎虎來，兩箇挨肩去。
松門外聚頭，輥作一處睡。
夢蝶栩栩不知，孰爲人孰爲虎。
待渠眼若開時，南山有一轉語。
四祖贊
作者：釋法薰
朝代：宋

誰縛無人縛，何更求解脫。
未必右軍鵝，便是支郎鶴。
城中出隊
作者：釋法薰
朝代：宋

人家百萬帝城中，應念南山徹骨窮。
鐵壁重重挨得入，笊籬無柄舀春風。
寒岩居士請贊
作者：釋法薰
朝代：宋

末法無知老比丘，虛空尋縫陸行舟。
寒岩可謂心腸毒，寫出令人駡不休。
尼了然幹藏乞語
作者：釋法薰
朝代：宋

三遶繩床眼未開，起模畫樣爲安排。
葛藤樁子如成就，自有龍天出手椎。
尼長老請贊
作者：釋法薰
朝代：宋

住山三十載，潦倒福緣微。
全提一著，衲子攢眉。
我無溈山之作，汝有鐵磨之機。
自知水底難撈月，却倩丹青染污伊。
布袋贊·其三
作者：釋法薰
朝代：宋

乞錢錢又無，等人人不見。
不知兜率天，何如奉化懸。
拍手呵呵，天回地轉。
彬監寺爭田
作者：釋法薰
朝代：宋

衲僧公驗既分明，祖父田園盡力爭。
他日水雲同一飽，幾人放筯便忘恩。
拈古十四首·其一
作者：釋法薰
朝代：宋

即心即佛，甜瓜甜徹蒂。
非心非佛，苦瓠苦連根。
不是心，不是佛，不是物，斫却月中桂，清光迸海門。
箇裏若能開正眼，一毫頭上定乾坤。
拈古十四首·其一一
作者：釋法薰
朝代：宋

雲居打草驚蛇，雪峰開口見膽。
保福獨上高臺，要且衆眼難瞞。
拈古十四首·其七
作者：釋法薰
朝代：宋

南山不會禪，一向外邊走。
臘月三十日，舌頭不出口。
拈古十四首·其二
作者：釋法薰
朝代：宋

聞聲悟道，見色明心。
林鴆砧，井底種林擒。
今年桃李貴，一顆直千金。
拈古十四首·其六
作者：釋法薰
朝代：宋

來風可辨，駟馬難追。
若無後語，討甚大悲。
拈古十四首·其四
作者：釋法薰
朝代：宋

大家在這裏，廓徹無依倚。
有口難分疎，凍破一雙耳。
接待
作者：釋法薰
朝代：宋

滿甑熟炊無米飯，半途長接不來人。
但持此語諸方去，博得知音一笑新。
斷臂僧復田業
作者：釋法薰
朝代：宋

古人斷臂覓安心，豈有他能我不能。
好手手中誇好手，千年常住一朝僧。
炬長老請贊
作者：釋法薰
朝代：宋

刀不自截，水不自洗。
我真我贊，成何道理。
請之既堅，却之不已。
有一句子，玄沙道底。
煎笋
作者：釋法薰
朝代：宋

錦繡乍脫玉爲肌，更著油煎供養伊。
鹽醋費他多少了，舌頭換却不曾知。
相士朱蓑衣
作者：釋法薰
朝代：宋

閲世雙眸自有神，酒澆胸次語生春。
一蓑衣底乾坤大，切莫怱怱說向人。
示衆
作者：釋法薰
朝代：宋

劍刃翻身猶是鈍，屋頭問路太無端。
楚鷄不是丹山鳳，何必臨風刷羽翰。
空上人乞頌
作者：釋法薰
朝代：宋

冷泉近日飯籮空，無奈栽田歲不逢。
有個休糧方子妙，衲僧競去問天童。
端大師
作者：釋法薰
朝代：宋

峻峺門庭老末山，清風凜凜固難攀。
古今彼此元無間，只在當人反掌間。
自頌石田
作者：釋法薰
朝代：宋

石上栽田世所稀，老農聞說也攢眉。
有人下得泥犁種，別甑炊香供養伊。
茶湯會乞頌
作者：釋法薰
朝代：宋

鋪心無下亦無高，一等無心次第澆。
便是口吞三世佛，沾他涓滴也難消。
蜆子和尚贊
作者：釋法薰
朝代：宋

把箇里撈波，做盡窮伎倆。
推出酒臺盤，至今收不上。
豬頭和尚贊
作者：釋法薰
朝代：宋

手把豬頭，易見難識。
莫教說破，分文不直。
贈通禪客
作者：釋法薰
朝代：宋

龍墀問法動天顔，天贈黄金一萬錢。
打得衲僧公驗正，通禪依舊是通禪。
贈雲谷先生
作者：釋法薰
朝代：宋

卦盤掇轉味天機，禍有胎兮福有基。
昨夜孛星移一位，先生睡著不曾知。
贊呂先生
作者：釋法薰
朝代：宋

爲儒儒不達，學仙仙非真。
黄龍門下過，秋蚊咬鐵釘。
回先生，回先生。
岳陽人不識，老樹却成精。
贊宗道者
作者：釋法薰
朝代：宋

走下桐城赤脚歸，半風顛又半憨癡。
草鞋却把袈裟裹，二虎雙鴉笑殺伊。
贊蓑衣道人
作者：釋法薰
朝代：宋

佯狂混跡養天和，上界其如官府多。
暑了又寒寒又暑，一蓑衣外更無他。
贊黄檗和尚
作者：釋法薰
朝代：宋

破布裹真珠，古寺甘守拙。
與裴國安名，對百丈吐舌。
棒頭敲出小廝兒，却向大愚言下瞥。
瞥不瞥，返遭一掌如何雪。
辭浄慈赴靈隠
作者：釋法薰
朝代：宋

湖上牢牢把一關，孤危獨立絕躋攀。
老無定力隨風轉，又向南山過北山。
送僧
作者：釋法薰
朝代：宋

久旱吳田半不收，子今西浙往東州。
且圖有展炊巾處，佛法從教爛却休。
送吉州雲上人
作者：釋法薰
朝代：宋

語言動靜總天真，叉手徒勞問別人。
舊說青原白家酒，子歸切忌再沾唇。
送圓禪人
作者：釋法薰
朝代：宋

靈山無地可容身，好泛江潮去問津。
東浙叢林如海闊，但參露柱莫參人。
送圭士庵歸蜀
作者：釋法薰
朝代：宋

昔日隨流今逆流，昔時今日有來由。
李將軍本穿楊手，誤向南山射石頭。
送小師遊方
作者：釋法薰
朝代：宋

莫辭脚力造諸方，佛法無多要久長。
歷盡崎嶇到平地，歸來掀倒破禪床。
送小然還鄉
作者：釋法薰
朝代：宋

及早遊方及早歸，參禪須是後生時。
傍人不必輕相笑，臨際元呼小廝兒。
送巢道士
作者：釋法薰
朝代：宋

一點靈光觸處通，心空不見太虛空。
五千言把爲玄妙，濕紙如何裹大蟲。
送師孫昧禪人
作者：釋法薰
朝代：宋

十五爲僧二十歸，途中莫比在家時。
老僧留浙汝回蜀，三昧從來古不知。
送幹鐘
作者：釋法薰
朝代：宋

大爐鞴裏笑翻身，空腹高心許十成。
好聽玉樓撞動處，和聲送出太分明。
送月首座住菴
作者：釋法薰
朝代：宋

結草爲庵自昔賢，古今誰後復誰先。
客來須得通方句，莫只隨邪豎起拳。
送炳藏主歸鄉
作者：釋法薰
朝代：宋

江海浮遊歲月移，五峰曾契少林機。
白拈果有超師作，和我南山載取歸。
送照上人歸蜀
作者：釋法薰
朝代：宋

我墮南來鬢已衰，汝今何得悔來遲。
烏藤𨁝跳還歸那，佛祖從教不展眉。
送珪上人歸鄉
作者：釋法薰
朝代：宋

南高峰對北高峰，兩峰矗上摩青穹。
上人閣錫在其下，咬姜呷醋期心空。
心空一物無依倚，却笑老胡成曲指。
回頭重覓舊家山，莫學我行荒草裏。
送琮監寺住院
作者：釋法薰
朝代：宋

桐江江上一絲風，不釣盲龜只釣龍。
浮定有無誰識意，夜凉如水月如弓。
送皎中庵住廣壽
作者：釋法薰
朝代：宋

名字馨香滿道途，挽將洞水注南湖。
他時把杖來輕探，莫謂從前一滴無。
送祖上人
作者：釋法薰
朝代：宋

祖祖相傳直至今，天高地迥少知音。
到家人問相傳事，但道真鍮不博金。
送韶化士幹靈雲古寺基
作者：釋法薰
朝代：宋

劍客重尋眼翳生，至今孤露不堪聞。
老韶直下能扶起，十□精神減八分。
送韶鐵鞭住西余
作者：釋法薰
朝代：宋

西余舊說端獅子，解弄如今有幾人。
不是區區謾相屈，要看手眼一時親。